Syafiq Kyle rancang nak kahwin
Oleh KOSMO!

24 September 2022, 3:59 pm
PETALING JAYA – Pelakon Syafiq Kyle mendedahkan ada perancangan untuk mendirikan rumah tangga dengan kekasihnya yang juga pelakon, Mimi Lana.
Syafiq, 30, bagaimanapun memberitahu sudah bersedia untuk bergelar seorang suami dalam tempoh yang akan diberitahu kelak.
“Sebenarnya, saya sudah bersedia untuk mendirikan rumah tangga pada usia begini.
“Mungkin kami tidak akan adakan majlis pertunangan kerana saya mahu terus bernikah dan melunaskan perkara wajib seperti yang dituntut agama,” katanya.
Dalam pada itu, dia turut menafikan khabar angin yang mengatakan mereka bakal bernikah sekitar akhir tahun ini.
“Bagaimana nak nikah pada hujung tahun jika tiada persiapan dilakukan? Saya belum ‘tempah’ tok kadi pun untuk majlis tersebut.

“Setakat ini kami masih ada tarikh yang tetap kerana perlu menyelesaikan beberapa komitmen kerjaya seni terlebih dahulu.
“Insya-Allah, kami tidak akan berahsia apabila tarikh sudah ditetapkan nanti,” ujarnya.
Untuk info, pasangan popular tersebut mula berkongsi tentang hubungan istimewa mereka sekitar tahun 2019.
Bagaimanapun, sekitar Mei 2020, hubungan mereka dikatakan putus sebelum kembali terjalin beberapa bulan kemudian. – KOSMO! ONLINE


Tiga lelaki ditahan curi kabel RM20,000
Oleh MOHD RASDAN AHMAD

24 September 2022, 3:09 pm
PETALING JAYA – Pihak polis berjaya menahan tiga lelaki tempatan disyaki mencuri kabel tembaga bernilai RM20,000 di sebuah pusat komersial di Pandan Indah, Ampang minggu lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, suspek pertama ditahan di Batu 6 Jalan Gombak, kira-kira jam 10.30 pagi semalam manakala dua lagi rakannya ditahan di Jalan Air Jerneh Setapak pada hari sama.
“Semakan mendapati suspek pertama memiliki tujuh rekod lampau bersabit kes jenayah dan dadah selain positif dadah jenis syabu, manakala dua lagi tiada rekod jenayah dan negatif dadah.
“Pihak kami turut merampas pakaian dan sebuah lori yang diguna semasa kejadian dipercayai dilakukan 16 September lalu, selain turut menemui satu salinan resit bayaran penjualan kabel,” katanya dalam satu kenyataan hari ini.
Menurutnya modus operandi individu berkenaan adalah dengan menyasarkan gelung kabel yang diletakkan di tangga rumah kedai.
Beliau berkata kes disiasat di bawah Seksyen 379 Kanun Keseksaan kerana mencuri dan kesemua lelaki berusia berusia di antara 24 tahun hingga 34 tahun itu direman empat hari bermula hari ini untuk siasatan lanjut. – KOSMO! ONLINE.


UMNO tak cadang PRU-15 musim banjir
Oleh MUHAMMAD ZIKRI

24 September 2022, 2:26 pm
PONTIAN – UMNO menafikan tuduhan serta tohmahan yang dilemparkan oleh pelbagai pihak apabila mencadangkan Pilihan Raya Umum ke-15 (PRU-15) diadakan pada tahun ini terutama pada musim tengkujuh.
Setiausaha Agung UMNO, Datuk Seri Ahmad Maslan berkata, pihaknya tidak sekejam atau tidak berperikemanusiaan apabila dituduh sengaja memilih pada masa banjir untuk melaksanakan PRU tersebut.
Ahmad Maslan menyampaikan hadiah kepada pemenang pertandingan sempena Program Jelajah Agenda Nasional Malaysia Sihat ( ANMS ) Peringkat Daerah Pontian, disini, hari ini.
Katanya, sebelum mencadangkan tarikh PRU-15, UMNO terlebih dahulu telah merujuk kepada agensi berkaitan mengenai keadaan cuaca terutama pada bulan Disember sama ada sesuai atau sebaliknya.
Menurut beliau, jika tidak dapat dilakukan pada bulan Disember, PRU-15 mungkin boleh diadakan lebih awal pada bulan Oktober atau November yang tidak bertembung dengan musim banjir.
“Jangan tuduh kami (UMNO) dengan pelbagai kata-kata yang tidak elok yang hanya cuba untuk mengelirukan rakyat, perlu ada bukti dan fakta sebelum mengeluarkan sesuatu perkara tersebut,” katanya ketika ditemui selepas merasmikan Jelajah Agenda Nasional Malaysia Sihat ( ANMS ) Peringkat Daerah Pontian, disini, hari ini.-KOSMO! ONLINE


244 pejuang menentang Jepun diabadikan pada Tugu Peringatan Force 136
Oleh SALEHUDIN MAT RASAD

24 September 2022, 1:51 pm
RAUB – Seramai 244 pejuang yang menentang Tentera Jepun dalam era Perang Dunia Kedua di Tanah Melayu diabadikan pada Tugu Peringatan Force 136 Pahang di Kem Puncak Mas, Raub hari ini.
Komander Rejimen 505 Askar Wataniah, Tengku Panglima Raja,  Kolonel Tengku Amir Nasser Ibrahim Shah Ibni Al-Sultan Abdullah berkata, mereka terdiri daripada 27 pegawai dan 217 lain-lain pangkat yang merupakan pengasas pembentukan Rejimen 505 Askar Wataniah di negara ini.
“Tujuan Tugu Peringatan Force 136 Pahang ini dibina di Kem Puncak Mas, Raub  adalah bagi memperingati pejuang-pejuang tanah air yang terdiri daripada anak-anak watan negeri Pahang.
“Perasmian Tugu Peringatan Force 136 Pahang Rejimen 505 Askar Wataniah ini disempurnakan oleh Pemangku Raja Pahang Tengku Mahkota Tengku Hassanal Ibrahim Alam Shah Ibni Al-Sultan Abdullah Ri`ayatuddin Al-Mustaffa Billah Shah,”katanya pada majlis petasmian Tugu Force 136 di Kem Puncak Emas Mas,Raub hari ini.
Mengimbas kembali sejarah Force 136, beliau memberitahu pasukan itu ditubuhkan pada 16 Mac 1944 adalah nama samaran kepada operasi sulit yang bertujuan melakukan perisikan dan sabotaj terhadap tentera Jepun.
Katanya, pada 1 Disember 1945 Force 136 dibubarkan selepas tentera Jepun menyerah kalah dan anggota Force 136 dikekalkan sebagai askar Wataniah.-KOSMO! ONLINE


Megawati belum sedia umum calon parti untuk jawatan Presiden 2024
Oleh KOSMO!

24 September 2022, 2:00 pm
JAKARTA – Ketua Umum Parti Demokrasi Perjuangan Indonesia (PDI-P), Megawati Soekarnoputri meminta agar anggota parti bersabar menunggu pengumuman calon presiden (capres) dari parti itu bagi Pilihan Raya Presiden (Pilpres) 2024, lapor laman Tribunnews kelmarin.
Menerusi Setiausaha Agung PDI-P, Hasto Kristiyanto, bekas presiden itu mengatakan beliau akan mengumumkan hal tersebut apabila tiba masanya.
“Megawati mohon semua ahli parti untuk bertenang dan sabar dalam hal berkaitan calon pilpres.
“Apabila sudah tiba masa, calonnya akan diumumkan,” kata Hasto.
Tambahnya, Megawati memohon agar ahli PDI-P untuk terus bersatu dan tidak bertelagah sesama sendiri menjelang Pilpres yang akan datang.
Hasto berkata, fokus utama yang lebih penting sekarang adalah bekerjasama dalam mengatasi situasi mencabar semasa adalah lebih penting.

“Paling penting adalah fokus memacukan ekonomi rakyat, perkara yang akan datang bakal dibincang bila sudah tiba masa,” tegas Hasto. – Agensi


Dua pemandu SUV rempuh ‘rider’ negatif dadah
Oleh ISKANDAR SHAH MOHAMED

24 September 2022, 2:51 pm
KLANG – Dua pemandu kenderaan utiliti sukan (SUV) yang terlibat kemalangan sehingga mengorbankan seorang penghantar barang di Jalan Haji Sirat di sini, semalam didapati negatif dadah.
Wanita dan lelaki berusia 24 serta 20 tahun yang memandu Nissan X-trail itu dibebaskan dengan jaminan polis hari ini.
Ketua Polis Daerah Klang Utara, Asisten Komisioner S. Vijaya Rao berkata, dua individu itu dibebaskan selepas keterangan mereka direkodkan, kira-kira pukul 6 pagi tadi.
“Hasil saringan air kencing yang dijalankan ke atas mereka didapati negatif dadah. Siasatan lanjut bagaimanapun masih dijalankan dan kertas siasatan akan dirujuk kepada Timbalan Pendakwa Raya  untuk arahan lanjut,” katanya ketika dihubungi hari ini.
Kosmo! semalam melaporkan seorang penghantar barang maut selepas motosikal ditunggang dilanggar sebuah SUV dalam kemalangan yang tular di persimpangan lampu isyarat Jalan Haji Sirat, di sini.


Polis buru lelaki panah anjing liar
Oleh AZMI NORDIN

25 September 2022, 9:43 pm
KUALA LUMPUR – Polis sedang mengesan lelaki bunuh anjing liar dengan menggunakan busur panah di Sky Awani 3, Setapak, di sini seperti yang tular di media sosial baru-baru ini.
Rakaman ideo berdurasi 18 saat itu memaparkan seorang lelaki memiliki busur serta anak panah mengekori seekor anjing dan memanah haiwan tersebut.
Ketua Polis Daerah Wangsa Maju, Superintendan Ashari Abu Samah berkata, laporan tersebut dibuat orang awam yang terkesan dengan video tersebut pada pukul 10.31 pagi hari ini.
“Kertas siasatan telah dibuka dan kes disiasat di bawah Seksyen 29(1)(e), Akta Kebajikan Haiwan 2015( Akta 772) dan Seksyen 6 (1) Akta Kakisan dan Bahan Letupan dan Senjata Berbahaya 1958.
“Polis masih meneruskan siasatan dalam usaha mengesan suspek dan memohon kerjasama mana-mana saksi awam yang melihat kejadian yang berlaku untuk tampil memberikan maklumat bagi membantu siasatan,” katanya dalam satu kenyataan hari ini.
Susulan itu, orang awam yang mempunyai maklumat dalam kejadian ini, boleh menyalurkan maklumat ke Ibu Pejabat Polis Daerah Wangsa Maju di talian 03-92899222 atau DCC IPD Wangsa Maju di talian 0392899110. – KOSMO! ONLINE


Tentera Russia bunuh 2,000 askar upahan asing di Ukraine
Oleh KOSMO!

25 September 2022, 8:45 pm
MOSCOW – Sehingga 300 tentera upahan asing yang bertempur untuk Kiev dibunuh di wilayah Nikolayev, selatan Ukraine, kata Kementerian Pertahanan Russia semalam seperti dilaporkan laman berita RT.
“Sehingga 300 tentera asing terkorban dalam serangan peluru berpandu ke atas titik penempatan sementara askar upahan asing di kawasan perkampungan Kalinovka dalam wilayah Nikolayev,” kata jurucakap kementerian, Leftenan Jeneral Igor Konashenkov, kelmarin.
Awal minggu ini, Menteri Pertahanan Russia, Sergey Shoigu memaklumkan bahawa tentera Kremlin dan militia di wilayah Donbas telah membunuh lebih 2,000 askar upahan asing.
Setakat 21 September lalu, seramai 1,000 askar asing masih berada dalam barisan tentera Ukraine, semakin sedikit berbanding kira-kira 3,000 orang pada April lalu, kata Shoigu.
Dengan angka korban terbaharu semalam, dianggarkan hanya 700 tentera asing yang masih bertempur untuk Ukraine.
Selain itu, lebih 200 askar Ukraine turut terbunuh di wilayah Nikolayev, kata Konashenkov.  – Agensi


Gempa bumi sederhana di Kepulauan Talaud
Oleh KOSMO!

25 September 2022, 8:38 pm
PETALING JAYA – Satu kejadian gempa bumi sederhana berlaku di Kepulauan Talaud, Indonesia pada pukul 7.16 malam tadi.
Jabatan Meteorologi Malaysia (MetMalaysia) dalam satu kenyataan berkata, gempa bumi itu berukuran 5.4 skala Richter.
“Kejadian gempa itu berlaku di 4.3 darjah Utara dan 126.2 darjah Timur.
“Pusat gempa bumi itu terletak di 53 kilometer (km) Barat Laut dari Pulau Talaud, Indonesia dengan kedalaman 133 km,” katanya di sini tadi.
Bagaimanapun, susulan kejadian gempa bumi itu, tiada ancaman tsunami kepada Malaysia. – KOSMO! ONLINE


Rider jual telefon buat pusing modal, ditipu beri duit palsu
Oleh KOSMO!

25 September 2022, 9:53 pm
PETALING JAYA –  Impian seorang penghantar makanan untuk membuka perniagaan hasil dari keuntungan menjual telefon bimbit tidak kesampaian selepas ditipu oleh pembeli wanita yang memberinya wang kertas palsu.
Menerusi hantaran dimuat naik Asyraff Akra di Facebook pada Selasa lalu, dia memaklumkan telah menerima beberapa keping wang kertas RM100 palsu.
“Dugaan terkena atas diri sendiri, jual telefon bimbit untuk jadikan duit permulaan berniaga sekali kena tipu. Wang kertas RM100 itu duit palsu, RM50 sahaja yang betul.
“Serius aku tak perasan, silap aku terlalu percaya manusia bertudung litup. Sama bangsa pun nak tipu.
“Tidak apa lah kakak dan abang, selamat maju jaya merangkak mencari aku dan isteri aku di padang mahsyar nanti,” katanya.
Asyraff juga dilihat berkongsi nombor telefon pembeli tersebut sebagai peringatan buat orang ramai.

“Itu sahaja aku ada. Silap tak tangkap gambar atau apa sebab sepanjang aku buat jual beli tak pernah kena macam ini. Pengajaran,” luahnya.
Menjengah ke ruangan komen, ramai turut berkongsi pengalaman masing-masing apabila pernah diberi wang kertas palsu terutama ketika berniaga.
“Saya berniaga pasar malam, juala makanan, itu pun ada yang bayar guna duit palsu, bab makan pun buat main, haram masuk dalam badan jadi darah daging,” kongsi Syafina.
“Ingat lagi, ada seorang pelanggan bayar guna wang kertas RM50 palsu masa beli baju, akhirnya ‘boss’ semak, sekali aku yang kena ganti balik harga baju tersebut. Salah aku, sebab tak semak betul-betul,” ujar Haziq67. – KOSMO! ONLINE


Qatar Airways syarikat penerbangan terbaik 2022
Oleh KOSMO!

25 September 2022, 9:00 pm
LONDON – Satu tinjauan mendapati bahawa Qatar Airways dipilih sebagai syarikat penerbangan terbaik di dunia bagi tahun 2022, lapor stesen penyiaran CNN semalam.
Tinjauan tersebut dijalankan oleh syarikat penerbangan dan laman penilaian lapangan terbang yang berpangkalan di Britain, Skytrax.
Ia meninjau pendapat lebih 14 juta pelanggan dari lebih 100 negara antara September 2021 hingga Ogos 2022.
Qatar Airways muncul sebagai kedudukan teratas walaupun sudah memenangi tempat utama itu sebanyak tujuh kali sejak diperkenalkan pada 1999.
Ia selain itu turut merangkul lapan lagi anugerah pada Jumaat lalu termasuk Kelas Perniagaan Terbaik, Tempat Duduk Kelas Perniagaan Terbaik dan Tempat Makan Lounge Kelas Perniagaan Terbaik.
Ketua Eksekutif kumpulan Qatar Airways, Akbar Al Baker merakamkan ucapan terima kasih kepada pekerja yang luar biasa kerana dedikasi dan dorongan mereka secara berterusan.

“Anugerah ini lebih menggembirakan apabila dimenangi pada tahun yang sama syarikat kami meraikan ulang tahun ke-25,” katanya.
Selain itu, Singapore Airlines menduduki tempat kedua dalam senarai itu, dan diikuti dengan Emirates, ANA (All Nippon Airways), Qantas Airways, Japan Airlines, Turkish Airlines, Air France, Korean Air dan Swiss International Air Lines dalam senarai 10 teratas. – Agensi


Pemilik rosakkan kereta berharga RM181,000 kerana berang dengan pengurusan syarikat
Oleh KOSMO!

25 September 2022, 10:00 pm
BANGKOK – Seorang wanita di Thailand bertindak nekad merosakkan kereta jenama Ford Everest miliknya menggunakan sebatang besi perejang dengan mendakwa bahawa dia mahukan ‘keadilan, dan bukannya perhatian’, lapor laman berita Thaiger semalam.
Runghathai, 42, bertindak memanjat bonet dan memecahkan cermin hadapan kereta itu kerana menghadapi perselisihan faham yang berterusan dengan syarikat Ford Thailand sejak Mac lalu.
Wanita itu membeli kereta tersebut dengan wang pendahuluan sebanyak 1.48 juta baht (RM180,650) pada 2 Februari lalu. Selepas 30 hari memandu sejauh 938 kilometer, keadaan kereta itu mula menjadi serba tidak kena.
Pada 4 Mac lalu, Runghathai membawa keretanya ke pusat servis Ford. Menurut mekanik, masalah tidak dapat diselesaikan tanpa mengeluarkan sistem pembersih udara yang dipasang olehnya.
Pusat servis itu mengatur janji temu untuk ‘pembaikan menyeluruh’ bermula pukul 11 pagi hingga 6.45 petang (waktu tempatan) pada 9 Mac lalu. Bagaimanapun, Runghathai tidak boleh pulang tanpa kereta.
Pada keesokan harinya, dia mengunjungi pejabat Lembaga Perlindungan Pengguna cawangan bandar Nakhon Ratchasima dan meminta diberikan kereta baharu model sama atau bayaran balik.

Lembaga itu mengatur untuk menganjurkan mesyuarat dengan pihak Ford bagi menyelesaikan masalah tersebut, namun Runghathai perlu menunggu sehingga 25 Julai.
Disebabkan tiada penyelesaian yang dicapai pada 25 Julai, satu lagi temu janji telah diatur pada 22 September. Namun pada September, Ford memberitahu bahawa Ranghathai tidak boleh memiliki kereta baharu tetapi kereta sedia ada boleh dibaiki.
Wanita berkenaan terkejut dan kecewa apabila penasihat undang-undang menuduhnya merampas kunci daripada mekanik semasa lelaki itu belum selesai membetulkan kereta dan tindakan itu menjadi kesalahannya.
Berang dengan kenyataan tersebut, Ranghathai bertindak memecahkan keretanya. Dia berharap tindakan itu akan menghebohkan kisahnya dan meyakinkan Ford Thailand untuk menggantikan kereta baharu. – AGENSI


Polis tahan 3 lelaki terlibat gaduh di kawasan hiburan Trec KL
Oleh AZMI NORDIN

25 September 2022, 8:47 pm
KUALA LUMPUR – Polis menahan tiga lelaki tempatan selepas disyaki terbabit pergaduhan hingga mengakibatkan seorang lelaki Australia parah dipukul, diserang dengan senjata tajam di kawasan hiburan di Jalan Tun Razak, di sini, kelmarin.
Kejadian yang berlaku sekitar pukul 4.54 pagi itu diterima Bahagian Siasatan Jenayah Wangsa Maju sebelum bergegas ke lokasi kejadian.
Ketua Polis Daerah Wangsa Maju, Superintendan Ashari Abu Samah menyatakan, hasil siasatan awal mendapati pergaduhan tersebut melibatkan lima hingga enam lelaki tempatan serta warga asing termasuk mangsa.
“Mangsa telah dipukul secara beramai-ramai dan salah seorang daripada suspek telah menggunakan senjata tajam sehingga mendatangkan kecederaan kepada mangsa di bahagian belakang leher, badan dan juga telapak tangan,” katanya dalam satu kenyataan baru-baru ini.
Menurut Ashari, mangsa telah dikejarkan ke Hospital Kuala Lumpur dan berada dalam keadaan stabil dan kini masih menerima rawatan.
“Bertindak atas maklumat, pihak polis telah menahan tiga suspek lingkungan usia 20 hingga 30 tahun dan telah ditahan reman selama empat hari bermula semalam hingga Selasa.

“Kes disiasat di bawah Seksyen 148 Kanun Keseksaan kerana merusuh menggunakan senjata dan polis masih meneruskan siasatan dalam usaha mengesan suspek lain yang masih bebas,” ujarnya.
Sehubungan itu, pihak polis memohon kerjasama mana-mana saksi awam yang melihat kejadian berlaku untuk tampil memberikan maklumat bagi membantu siasatan. -KOSMO! ONLINE.


Ramai cari Nabil, Gegar Vaganza hambar
Oleh KOSMO!

25 September 2022, 10:45 pm
PETALING JAYA – Program hiburan Gegar Vaganza 2022 yang sedang berlangsung didakwa hambar disebabkan ketiadaan pengacara tetapnya Nabil digantikan dengan pelawak Daniel.
Tinjauan Kosmo! di media sosial mendapati, orang ramai berpendapat gandingan pelawak itu dan Elly Mazlein pada minggu ini tidak begitu menjadi.
Malah, ada juga yang menganggap pelawak itu tidak sesuai mengacarakan program sebesar itu.
Difahamkan, Nabil tidak dapat mengacarakan konsert pada minggu ini kerana menyertai program The Toyota GAZOO Racing musim ke-5.
“Rasa tidak meriah dan hilang seri program bila Nabil Ahmad tiada minggu ke-2 ni,” kata Haizad.
“Nabil & Jihan jantung GV sebenarnya.. Kak Lina berjaya gantikan Jihan.. Danial pulak memang sama sekali tak sesuai dengan program sebesar ni,” kata Shafiq.

“Nampaklah betapa hambarnya GV tanpa Nabil dan Jihan. Kak Lina yang meriah gitu pun tak boleh nak ‘carry the vibe’,” kata Enche.
Terdahulu, penyanyi Elly Mazlein menggantikan hos asal Gegar Vaganza, Jihan Muse yang kini sedang dalam tempoh berpantang selepas bersalin anak kedua pada awal September lalu. – KOSMO! ONLINE


Harimau Malaya naib juara Piala Raja Thai
Oleh MUHAMMAD ZUHAILY BADLISHAH

25 September 2022, 11:57 pm
KUALA LUMPUR – Harimau Malaya terpaksa gagal menjulang Piala Raja Thai apabila tewas 0-3 kepada Tajikistan menerusi penentuan sepakan penalti selepas terikat tanpa jaringan dalam aksi final sebentar tadi.
Kekalahan di Stadium 700th Anniversary, Chiang Mai itu meleburkan hasrat skuad kebangsaan untuk menamatkan penantian selama 44 tahun sejak kali terakhir memenanginya pada edisi 1978.
Dalam aksi babak pertama, kedua-dua pasukan bermain lebih berhati-hati tanpa banyak melakukan asakan berbahaya berdasarkan faktor permukaan padang yang licin disebabkan hujan lebat.
Sebaliknya, dua insiden kekecohan antara pemain lebih mencuri tumpuan dalam tempoh 45 minit pertama itu bermula dengan pertelingkahan antara Brendan Gan dan penjaga gol Tajikistan, Rustam Yatimov.
Skuad negara bernasib baik apabila pemain naturalisasi pertama, Mohamadou Sumareh tidak dilayangkan kad merah apabila melakukan terjahan keras ke atas pemain Tajikistan pada minit ke-45.
SUMAREH terlepas menerima kad merah walaupun melakukan banyak kekasaran dalam aksi babak pertama menentang Tajikistan di Chiang Mai sebentar tadi. – FAM
Mujur pengadil perlawanan, Wiwat Jumpaoon masih memberikan peluang kepada Sumareh apabila hanya memberikan amaran memandangkan pemain sayap itu sudah pun menerima kad kuning sebelum itu.

Bersambung babak kedua, ketua jurulatih Harimau Malaya, Kim Pan-gon enggan mengambil risiko apabila mengeluarkan Sumareh dengan membawa masuk bintang sensasi Terengganu FC, Faisal Halim.
Kemasukan Faisal ternyata mengubah rentak Harimau Malaya yang hampir-hampir berjaya membuka tirai jaringan, namun percubaan cantik Safawi Rashid berjaya diselamatkan Yatimov pada minit ke-57.
Penjaga gol, Ahmad Syihan Hazmi Mohamed wajar mendapat pujian kerana banyak menyelamatkan gawang skuad negara daripada beberapa percubaan berbahaya Tajikistan selepas itu.
MUHAMMAD Akhyar Abdul Rashid (kiri) beberapa kali berjaya memecahkan benteng pertahanan Tajikistan dalam aksi babak pertama. – FAM
Harimau Malaya sekali lagi bernasib baik apabila jaringan Rustam Soirov pada minit ke-85 dibatalkan pengadil perlawanan selepas penjaga garisan mendapati penyerang Tajikistan itu berada dalam kedudukan ofsaid.
Bagaimanapun, tuah kali ini tidak memihak buat skuad negara apabila tiga pemain, Dion Cools, Muhammad Nazmi Faiz Mansor dan Muhammad Safawi Rasid gagal menyudahkan penentuan sepakan penalti.
Ia sekali gus memberikan kemenangan buat Tajikistan selepas Vahdat Hanonov, Komron Tursunov dan Rustam Sirov yang berjaya menyudahkannya menewaskan Syihan dalam penentuan itu. – KOSMO! ONLINE


Tiada kenyataan rasmi mengenai khabar angin penyingkiran Xi Jinping
Oleh KOSMO!

25 September 2022, 9:42 pm
BEIJING – Tiada sebarang kenyataan rasmi dikeluarkan Parti Komunis China atau media tempatan bagi mengesahkan khabar angin yang menyatakan bahawa Presiden Xi Jinping kini berada dalam tempoh tahanan rumah, lapor akhbar Mint hari ini.
Sejak kelmarin, khabar angin mengenai rampasan kuasa di samping video memaparkan kenderaan milik Tentera Pembebasan Rakyat China (PLA) bergerak ke arah ibu kota negara itu, Beijing, bertebaran di Twitter selain dakwaan menyatakan Jinping kini berada dalam tahanan rumah turut dibincangkan.
“Video kenderaan tentera bergerak ke Beijing muncul sejurus selepas 59 peratus penerbangan di China dihentikan dan beberapa pegawai kanan dipenjarakan. China dalam keadaan tidak stabil,” kata pengarang buku The Coming Collapse of China, Gordon G Chang di laman Twitter.
Sementara itu, beberapa lagi pengguna media sosial mendakwa bahawa Jinping disingkirkan daripada menjadi ketua PLA.
“Khabar angin mendakwa bahawa Xi Jinping berada dalam tahanan rumah selepas pegawai kanan Parti Komunis China menyingkirkan beliau sebagai ketua,” kata seorang netizen.
Selain itu, terdapat juga beberapa laporan yang mendakwa tiada penerbangan komersial beroperasi di Beijing hari ini.

Bagaimanapun, laman berita India Today melaporkan bahawa penerbangan di sekitar ruang udara Beijing berlangsung seperti biasa. Berdasarkan pemantauan di laman web Flight Radar 24, tiada pengurangan dari segi jumlah penerbangan dari Rabu lepas hingga hari ini.
Dalam pada itu, beberapa hantaran media sosial mencadangkan bahawa Jinping berkemungkinan sedang menjalani kuarantin selepas pulang dari Uzbekistan kerana mematuhi dasar sifar Covid yang diamalkan China.
Baru-baru ini, Jinping menghadiri Persidangan Organisasi Kerjasama Shanghai (SCO) di Uzbekistan, di mana beliau bertemu dengan beberapa ketua negara.
Spekulasi mengenai tahanan Jinping muncul selepas pemerintah China menjatuhi hukuman mati ke atas dua bekas menterinya awal minggu lalu sebagai sebahagian daripada kempen anti rasuah. – Agensi


Lebih 800 badan sukan telah dibatalkan pendaftaran
Oleh EDDY AQMAL MOHAMED HAMIDI

25 September 2022, 5:05 pm
PUTRAJAYA – Lebih 800 badan sukan di seluruh negara telah dibatalkan pendaftarannya oleh Pesuruhjaya Sukan Malaysia (Pjs) sejak Januari hingga 31 Ogos lalu selepas dikesan tidak lagi bergerak aktif.
Ketua Penolong Pjs, Hatta Mohd. Yasin berkata, tindakan pembatalan pendaftaran tersebut dibuat selepas kegagalan badan-badan sukan berkenaan manghantar laporan aktiviti tahunan mereka.
“Setakat Ogos lalu kira-kira 828 badan sukan telah dibatalkan pendaftaran mereka berikutan soal tadbir urus selain ada yang didapati tidak menghantar laporan dalam tempoh masa lebih tiga tahun.
“Sejak Akta Pembangunan Sukan 1997 atau Akta 576 diperkenal dan dikuatkuasakan pada 1998, sehingga September 2022, terdapat 12,263 badan sukan yang telah didaftarkan dengan Pejabat Pjs,” katanya.
Beliau berkata demikian pada sidang akhbar sempena Program Anti-rasuah Pengurusan Bantuan Dana Kerajaan Kepada Badan Sukan 2022 di ibu pejabat Suruhanjaya Pencegahan Rasuah Malaysia (SPRM) di sini, hari ini.
Ujar beliau, kesemua 12,263 badan sukan berdaftar itu terdiri daripada 223 badan sukan peringkat kebangsaan, 1,496 badan sukan peringkat negeri, 1,701 badan sukan peringkat daerah dan 8,843 di peringkat kelab.

Dalam perkembangan lain, Hatta memaklumkan bahawa kelemahan tadbir urus badan-badan sukan tertentu boleh menyumbang kepada penyalahgunaan kuasa termasuklah penyelewengan dana yang sepatutnya digunakan untuk pembangunan sukan negara.
“Pengurusan badan sukan adalah secara sukarela oleh individu yang telah dipertanggungjawabkan oleh ahli-ahli dalam badan sukan setelah dipilih untuk menjawat jawatan-jawatan tertentu.
“Bagaimanapun, badan-badan sukan ini terdedah kepada ketidakaturan pemegang jawatan sehingga boleh menjurus kepada perlakuan penyalahgunaan kuasa dan penyelewengan dalam dana yang diterima dari kerajaan.
“Pemberian dan bantuan oleh kerajaan ini, jika tidak dikawal melalui penguatkuasaan yang ketat mampu menjurus kepada penyelewengan dan salah guna kuasa dalam persatuan sukan oleh individu tertentu demi kepentingan peribadinya,” ujar beliau.
Pada masa sama, Pengarah Bahagian Pendidikan Masyarakat SPRM, Datuk Razim Mohd. Noor berkata, rasuah dalam industri sukan itu memang wujud termasuklah salah guna kuasa melibatkan dana.
“Jadi bagi mereka yang tamak atau sebagai cara mudah nak dapatkan duit akan mengakibatkan dana berkenaan tidak sampai kepada kumpulan sasaran.
“Ada dimaklumkan oleh wakil Pjs bahawa terdapat kelemahan-kelemahan dalam tadbir urus persatuan sukan berkenaan yang menyebabkan rasuah mudah berlaku, jadi kita membantu dalam memperkemaskan sistem dan prosedur dalam operasi harian mereka,” katanya.-KOSMO! ONLIN


Penghantar barang ‘berpeluh’ halau monyet minat bungkusan
Oleh KOSMO!

25 September 2022, 8:00 pm
JAKARTA – Sebuah klip video tular di media sosial Indonesia memaparkan situasi seekor monyet menakutkan seorang penghantar barang dengan duduk di atas motosikalnya yang dipenuhi bungkusan, lapor laman berita Suara.com.
Video itu dimuat naik oleh akaun Instagram @newdramaojol.id.
Seorang penghantar barang dilihat membawa timbunan bungkusan di atas motosikalnya yang diletakkan berhampiran sebuah rumah.
Motosikal itu kemudian dinaiki monyet tersebut yang kelihatan ingin tahu mengenai barang yang dibawa.
Lelaki itu beberapa kali menyuruh haiwan itu pergi namun gagal kerana ia kelihatan tertarik dengan bungkusan dan aksesori pada motosikal itu.
Ia kemudian mengambil gugusan kunci motosikal berantai kuning kerana disangka sebagai makanan dan sesekali mengigitnya.

Video itu mendapat perhatian netizen di ruangan komen.
“Penghantar barang kena rompak,” kata seorang netizen.
“Baling makanan untuk tukar kunci motosikal,” komen netizen lain. – Agensi


Doktor temui jarum akupunktur dalam kemaluan budak 11 tahun
Oleh KOSMO!

25 September 2022, 6:00 pm
BEIJING – Sepasukan doktor di China terkejut apabila menemui sebatang jarum akupunktur selepas melakukan imbasan X-ray pada kemaluan seorang kanak-kanak lelaki, lapor portal berita MailOnline semalam.
Petugas perubatan menemui jarum itu selepas memeriksa pesakit berusia 11 tahun yang mengalami kesukaran untuk membuang air kecil.
Disebabkan sukar menjelaskan kesakitan yang dialami, budak lelaki itu dikejarkan ke Hospital Kanak-Kanak Jiangxi di wilayah Jiangxi untuk menjalani imbasan X-ray.
Selepas imbasan dilakukan, doktor terkejut apabila menemui sebatang jarum sepanjang 8 sentimeter yang dimasukkan ke dalam kemaluannya dan menghalang saluran pundi kencing.
Selepas menyoal budak lelaki itu, dia mengaku memasukkan jarum tersebut ke dalam saluran zakarnya kerana bosan dan ingin tahu sama ada perkara itu boleh dilakukan atau tidak.
Ketua perubatan, Rao Pinde berkata, budak lelaki itu memasukkan jarum tersebut 12 jam sebelum dia gagal membuang air kecil.

Pesakit itu kemudian menjalani pembedahan untuk mengeluarkan jarum tersebut. Dia kemudian dibenarkan pulang selepas prosedur itu. – Agensi


Penyerang lain perlu isi tempat Faizal
Oleh MUHAMMAD ZUHAILY BADLISHAH

25 September 2022, 5:19 pm
PETALING JAYA – Ketiadaan penggempur utama, Faizal Saari pada siri Jelajah Eropah sama sekali tidak menghadirkan rasa bimbang dalam diri ketua jurulatih skuad hoki kebangsaan, Arul Selvaraj.
Sebaliknya, Arul percaya tujuh penyerang yang dibawa daripada senarai 22 pemain menghadapi empat perlawanan persahabatan di Brussels, Belgium mampu menggalas tugas Faizal menjaringkan gol.
“Saya tak risau sebab saya yang benarkan dia (Faizal) bermain di Belanda sekarang untuk kebaikan dirinya sendiri.
“Kami ada ramai pemain muda berbakat besar dan mempunyai kadar beban kerja yang tinggi. Mereka tahu apa yang dikehendaki daripada pasukan dalam diri mereka,” kata Arul.
BARISAN pemain dan kejurulatihan skuad hoki negara berlepas ke Belgium dari Lapangan Terbang Antarabangsa Kuala Lumpur pada Jumaat lalu. – MHC
Faizal tidak dapat bersama skuad Malaysian Tigers kerana mempunyai tugasan bersama kelabnya, ZSV Schaerweijde yang beraksi dalam saingan Hoofdklasse iaitu saingan liga hoki No.1 Belanda dan Eropah.
Bagaimanapun, Malaysian Tigers masih mempunyai penyerang-penyerang untuk diharapkan mencari gol seperti Muhammd Shahril Saabah, Norsyafiq Sumantri, Shello Silverius, Muhammad Ramadan Rosli dan Muhammad Azrai Aizad Abu Kamal.

Selain itu, Arul turut membawa dua lagi penyerang iaitu bintang muda, Tengku Nasrul Ikmal Hakimie Tengku Abd. Rahim dan Muhammad Najib Abu Hassan yang kebiasaannya beraksi di bahagian pertahanan.
SHAHRIL (dua dari kiri) antara tujuh penyerang yang dibawa menghadapi siri Jelajah Eropah menentang Belgium dan Perancis. – MHC
Skuad negara akan berdepan ‘Belgium A’ esok diikuti aksi sebenar menentang pasukan ranking kedua dunia, Belgium pada Rabu sebelum dua perlawanan dengan Perancis pada 4 dan 6 Oktober ini.
Siri Jelajah Eropah ini adalah antara persediaan Malaysian Tigers sebelum menghadapi Piala Dunia 2023 di Bhubaneswar dan Rourkela, India pada Januari tahun depan.
Selepas pulang dari Eropah, skuad negara akan menyertai Piala Sultan Azlan Shah 2022 di Ipoh, Perak (1 November) sebelum ke Afrika Selatan untuk Piala Negara-Negara FIH dari 28 November hingga 6 Disember depan. – KOSMO! ONLINE


Kelantan sedia hadapi banjir November ini
Oleh MUSTAQIM MOHAMED

25 September 2022, 5:18 pm
KOTA BHARU – Kerajaan negeri Kelantan sudah mengadakan Mesyuarat Jawatankuasa Pengurusan Bencana Negeri (JPBN) baru-baru sebagai persediaan awal untuk menghadapi musim Monsun Timur Laut.
Menteri Besar Kelantan, Datuk Ahmad Yakob berkata, menerusi mesyuarat itu, Jabatan Meteorologi Kelantan telah memaklumkan bahawa musim tengkujuh dijangka akan bermula sekitar November nanti.
Menurutnya, bagaimanapun, jumlah hujan dijangka sedikit melebihi purata taburan hujan pada November tahun lalu bagi kawasan tengah dan pantai negeri ini.
“Seluruh negeri Kelantan juga dijangka menerima jumlah hujan yang sedikit pada bulan Disember, namun ia melebihi purata taburan hujan dalam tempoh sama tahun lalu.
“Sehubungan itu, setiap daerah telah diminta untuk menjalankan kerja baik pulih pusat pemindahan sementara (PPS) yang telah dikenal pasti untuk keselesaan mangsa-mangsa banjir,” katanya pada sidang akhbar selepas menyempurnakan Pelancaran Budaya Komuniti Rabbani (K-Rabb) di sini hari ini.
Mengulas lanjut, Ahmad yang juga Ahli Dewan Undangan Negeri (ADUN) Pasir Pekan berkata, sebanyak 442 PPS telah dikenal pasti sekali gus mampu menampung sehingga 170,180 mangsa banjir.

Menurutnya, berdasarkan pengalaman lalu, kerajaan negeri sentiasa melihat kekurangan yang boleh diperbaiki dalam aspek pengurusan banjir bagi mengelakkan berlakunya kehilangan nyawa.
“Kita telah menerima arahan kerajaan pusat termasuk daripada Perdana Menteri, Datuk Seri Ismail Sabri Yaakob untuk membuat persediaan awal berikutan diramalkan akan berlaku banjir besar pada tahun ini.
“Selain itu, kerajaan negeri telah menyediakan peruntukan khas untuk membantu mangsa-mangsa banjir dan kebiasaannya iabakan ditampung oleh kerajaan pusat,” katanya. – KOSMO! ONLINE


Lapan bekas pekerja stesen minyak didakwa salah guna kad inden petrol PDRM
Oleh NIK NUR IZZATUL HAZWANI NIK ADNAN

25 September 2022, 5:54 pm
KEMAMAN – Seramai lapan bekas pembantu pam sebuah stesen minyak di daerah ini dihadapkan ke Mahkamah Majistret di sini hari ini atas 45 pertuduhan menyalahguna kad inden petrol milik Polis Diraja Malaysia (PDRM) lima tahun lalu.
Tertuduh ialah Mohamad Amirul Izzat Mohamad; Md. Nazrul Khusairi Mohamad Ros; Muhamad Ikhwan Ruslan; Muhammad Aidil Mohd Kamal; Muhamad Khairi Fakhri Abd Karim; Khairul Fadhli Bahar; Abdullah Hassani Basri dan Iskandar Zulkarnain Adenan berusia antara 23 hingga 32 tahun.
Kesemua mereka bagaimanapun membuat pengakuan tidak salah selepas pertuduhan dibacakan terhadap mereka di hadapan Majistret Tengku Eliana Tuan Kamaruzaman.
Berdasarkan pertuduhan, kesemua tertuduh didakwa secara tidak jujur menggunakan kad inden milik PDRM membabitkan nilai antara RM50 hingga RM830.05 bagi setiap transaksi.
Perbuatan tersebut didakwa dilakukan tertuduh di sebuah stesen minyak di daerah Kemaman antara bulan Oktober hingga Disember 2017.
Mereka didakwa mengikut Seksyen 403 Kanun Keseksaan yang memperuntukkan hukuman penjara antara enam bulan dan lima tahun serta sebatan dan boleh juga dikenakan denda jika sabit kesalahan.

Mahkamah membenarkan semua tertuduh masing-masing dibebaskan dengan wang jaminan antara RM5,500 hingga RM30,500 dengan seorang penjamin. – KOSMO! ONLINE


Wanita dakwa ‘teman lelaki’ hantu larang berpakaian seksi
Oleh KOSMO!

25 September 2022, 7:00 pm
LONDON – Seorang penyanyi wanita di Britain yang mendakwa bakal berkahwin dengan hantu mendedahkan bahawa ‘pasangannya’ memiliki sifat cemburu serta melarangnya daripada berpakaian seksi, lapor akhbar Daily Star semalam.
Brocarde, 38, dari Oxfordshire merancang majlis perkahwinan bertemakan Halloween dengan hantu askar dari zaman Victoria bernama Edwardo.
Brocarde menyedari bahawa pakaian-pakaian seksi miliknya telah hilang dari almari.
Wanita itu sebelum ini mengejutkan penonton rancangan This Morning ITV apabila mengumumkan perkahwinannya.
Dia percaya bahawa ‘teman lelakinya’ tidak bersetuju apabila dia memakai pakaian mencolok mata.
“Ia (hantu) meninggal dunia pada zaman Victoria di mana kaum wanita berkelakuan berbeza. Ini menjelaskan mengapa pakaian seksi saya hilang.

“Wanita tidak begitu berdikari pada zamannya, jadi ‘teman lelaki’ saya mempunyai perspektif berbeza mengenai keluar malam bersama rakan. Saya rasa ia cukup cemburu,” kata Brocarde. – Agensi


MUSA ambil alih Melaka United musim depan
Oleh AMRAN MULUP

25 September 2022, 7:38 pm
MELAKA – Persatuan Bola Sepak Melaka (MUSA) akan mengambil alih sepenuhnya pengurusan Melaka United FC (MUFC) daripada KenTeam Sdn. Bhd. (KenTeam) bagi menghadapi Liga Malaysia musim depan.
Presidennya, Datuk Nur Azmi Ahmad berkata, sebuah syarikat baharu akan dipilih untuk menguruskan Skuad Sang Kancil yang mana MUSA akan memegang sebanyak 40 peratus saham, manakala selebihnya bakal dikongsi oleh empat syarikat swasta yang akan diputuskan nanti.
Menurutnya, butiran perjanjian yang akan dimeterai memberi kuasa kepada MUSA untuk campur tangan dalam pengurusan MUFC, tidak seperti apa yang terjadi sewaktu diuruskan KenTeam.
“Dalam perjanjian oleh KenTeam sewaktu mengambil alih MUFC, nama MUSA tidak tertera sebaliknya atas nama seorang individu dengan saham 30 peratus, manakala 70 peratus milik syarikat terbabit.
“Bila saya lihat surat perjanjian yang ditandatangani pada 14 Ogos 2020, itu banyak perkara-perkara berkaitan pasukan tidak melibatkan MUSA dan ini yang menjadi pelik kerana perjanjian itu sangat longgar,”katanya.
Beliau berkata demikian dalam sidang media Kongres Luar Biasa MUSA bagi mengesahkan pelantikan Nur Azmi sebagai Presiden baharu menggantikan Ketua Menteri Melaka, Datuk Seri Sulaiman Md. Ali di sini, hari ini.

Mengulas lanjut, beliau turut berjanji untuk menyelesaikan isu kemelut gaji pemain yang tertunggak selama tiga bulan seperti yang dibangkitkan oleh Liga Bola Sepak Malaysia (MFL).
“Sebagai Presiden MUSA yang baru dilantik, saya berjanji akan menyelesaikan segala masalah yang timbul berkaitan tunggakan tiga bulan gaji pemain.
“KenTeam hanya membayar sebulan dan bukan tiga bulan yang sepatutnya dibayar dan keadaan itu menyebabkan kita dilarang oleh MFL daripada beraksi dalam Piala Malaysia musim ini. Keputusan MFL itu adalah muktamad,” ujarnya.
Nur Azmi berkata, pihaknya akan berbincang dengan Ketua Pegawai Eksekutif MUFC, Datuk Seri Justin Lim yang juga pemilik KenTeam bagi menyelesaikan baki tunggakan gaji pemain, selain melunaskan potongan Lembaga Hasil Dalam Negeri (LHDN) dan caruman Kumpulan Simpanan Wang Pekerja (KWSP) dengan kos melebihi RM600,000.
Tambahnya, dia juga meminta agar peminat bola sepak Melaka untuk bersabar dan memberi ruang kepada pengurusan baharu menyelesaikan segala masalah dalaman dan membolehkan MUSA mengambil alih skuad Melaka musim depan. – KOSMO! ONLINE


Program Semarak Uniti Keluarga Malaysia pupuk persefahaman antara kaum
Oleh EDDY AQMAL MOHAMED HAMIDI

25 September 2022, 5:28 pm
MIRI – Program Semarak Uniti Keluarga Malaysia (SUKM) disasarkan menjadi tapak integrasi untuk menyemarak dan memperbanyakkan detik-detik perpaduan dalam kalangan Keluarga Malaysia yang meraikan kepelbagaian.
Kementerian Perpaduan Negara berkata, pelancaran SUKM peringkat wilayah Sarawak telah diadakan di sini hari ini dengan pengisian aktiviti yang dapat menggalakkan kefahaman Keluarga Malaysia kepada kepelbagaian yang ada, melahirkan rasa hormat dan meraikan kepelbagaian dan menerima perbezaan.
“Pengisian utama program SUKM adalah Pameran Rumah KAMI Keluarga Malaysia di mana adat resam dan budaya serta cara hidup masyarakat pelbagai kaum yang terdapat di Sarawak antaranya kaum Jatti Miriek, Kedayan, Melanau, Cina, Iban, Kayan dan Kenyah dipamerkan.
“Acara lain seperti Uniti Fun Walk, Citarasa Menu Keluarga Malaysia, Explorace Negaraku, Piknik Keluarga Malaysia dan Pertandingan Mewarna Si Cilik turut diadakan,” katanya dalam kenyataan hari ini.
Kata kenyataan itu, program berkenaan telah dirasmikan oleh Menteri Perpaduan Negara, Datuk Seri Halimah Sadique yang sebelum itu turut mempengerusikan Majlis Mesyuarat Perpaduan Negara (MExUnity) Tahun 2022 semalam.
“MExUnity merupakan Majlis Mesyuarat antara Menteri Perpaduan Negara bersama Menteri Perpaduan Negeri Sarawak, Menteri Perpaduan Negeri Sabah dan Exco-Exco Perpaduan Negeri.

“Majlis ini merupakan platform antara Kementerian Perpaduan Negara dan kerajaan negeri untuk membincangkan usaha-usaha pemangkin penyatupaduan Keluarga Malaysia, pelan tindakan dan perancangan program-program perpaduan yang dilaksanakan di peringkat pusat dan negeri sehingga ke akar umbi bagi mencapai agenda perpaduan nasional,” katanya.
Tambah kenyataan itu, Halimah turut menzahirkan penghargaan paling istimewa buat kerajaan
negeri Sarawak atas kerjasama yang diberikan, selain berterima kasih kepada 1,063 komuniti KRT negeri Sarawak yang aktif berperanan sebagai ejen penggerak perpaduan.- KOSMO! ONLINE


Banjir: 128 mangsa dipindahkan ke 6 PPS
Oleh MOHAMAD FAIZAL HASHIM

25 September 2022, 5:11 pm
JOHOR BAHRU – Banjir kilat yang melanda negeri ini menyaksikan seramai 128 mangsa daripada 40 keluarga di tiga buah daerah dipindahkan ke enam pusat Pemindahan Sementara (PPS).
Menurut Jawatankuasa Pengurusan Bencana Daerah, sebanyak dua PPS dibuka di setiap daerah Johor Bahru, Pontian dan Batu Pahat.
Dalam kenyataan itu, Pontian merupakan daerah terjejas teruk apabila enam buah kampung di kampung itu terkesan akibat kejadian banjir kilat yang berlaku pagi tadi.
“Kampung yang terjejas ialah Kampung Parit Sapran, Kampung Parit Haji Omar, Jalan Mohsin dan Parit Lapis, Kayu Ara Pasong; Kampung Parit Haji Siraj, Kampung Parit Abdul Rahman dan Kampung Sungai Mulih, Pekan Nanas.
“Kesemua mereka dipindahkan ke dua PPS yang dibuka di Sekolah Agama (SA) Kayu Ara Pasong dan Pusat Kokurikulum Johor, Sungai Tempayan,” katanya dalam kenyataan hari ini.
Tinjauan akhbar mendapati kejadian banjir kilat yang melanda beberapa daerah di negeri ini susulan hujan lebat berlarutan hampir lima jam bermula kira-kira 6 pagi tadi.

Dalam kenyataan yang sama memaklumkan, dua PPS awal dibuka iaitu di Batu Pahat melibatkan Sekolah Kebangsaan (SK) Bintang Peserai yang menempatkan 29 mangsa dari 11 keluarga, manakala 21 mangsa daripada enam keluarga dipindahkan ke SA Seri Bengkal.
“Sementara itu, di Johor Bahru, 17 mangsa daripada lima keluarga dari Taman Dato Syed Mohd Idrus dipindahkan ke Dewan Raya Gelang Patah.
“Empat mangsa daripada dua keluarga di Kampung Mohd. Amin dipindahkan ke SK Nong Chik,” katanya.
Menurut laporan yang dikeluarkan Jabatan Meteorologi Malaysia (MetMalaysia), amaran ribut petir dan hujan lebat dilaporkan di kesemua daerah di negeri ini kecuali daerah Segamat. – KOSMO! ONLINE


Angka kematian bot karam di Lebanon meningkat kepada 94
Oleh KOSMO!

25 September 2022, 5:00 pm
DAMASCUS – Anggota penyelamat menemui 17 lagi mayat mangsa sebuah bot karam yang membawa pendatang asing dari Lebanon di pantai Syria, sekali gus menjadikan jumlah korban keseluruhan sebanyak 94 orang.
Jumlah kematian meningkat sejak mayat pertama ditemui pada Khamis lalu.
Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR), Filippo Grandi menyifatkan kejadian itu sebagai ‘tragedi yang menyayat hati’ dan pencarian mangsa yang masih hilang diteruskan selepas waktu malam.
Sekurang-kurangnya 14 mangsa yang terselamat ditempatkan di hospital di Syria manakala enam yang lain sudah dibenarkan pulang.
Dua daripada mereka masih dalam unit rawatan rapi di Hospital Al-Basel, lapor agensi berita rasmi Syria, SANA.
“Jumlah kematian akibat bot yang karam di luar pantai Tartus meningkat kepada 94 orang,” lapor televisyen kerajaan.

Tentera Lebanon telah menahan seorang rakyat negara itu yang mengaku menganjurkan kegiatan menyeludup manusia ke Itali melalui jalan laut.
Seramai 150 orang dikatakan berada di atas bot kecil yang karam di pelabuhan Tartus, kira-kira 50 kilometer di utara Tripoli.
Mereka yang berada di atas kapal kebanyakannya warga Lebanon, Syria dan Palestin termasuk kanak-kanak dan warga emas, kata Pertubuhan Bangsa-Bangsa Bersatu (PBB). – AFP


Nafas sasar bekal 50,000 tan metrik benih padi setahun
Oleh ROSMIZAN RESDI

25 September 2022, 4:24 pm
KOTA BHARU – Pertubuhan Peladang Kebangsaan (Nafas) menyasarkan untuk menjadi pembekal utama sebanyak 50,000 tan metrik benih padi kepada pesawah di seluruh negara setiap tahun.
Pengerusi Ahli Jemaah Pengarah Nafas, Datuk Zamri Yaakob berkata, sasaran itu diletakkan memandangkan pesawah memerlukan kira-kira 72,000 tan metrik benih padi setahun.
Menurutnya, sehubungan itu, Nafas akan bekerjasama dengan tiga syarikat pengeluar benih padi iaitu dua dari Kedah dan satu di Selangor untuk membekalkan benih-benih padi kepada pesawah.
“Rundingan dengan ketiga-tiga syarikat itu sudah berada di peringkat akhir. Mengikut perancangan, kita akan memulakan kerjasama dengan dua syarikat pada tahun ini, manakala satu lagi pada tahun depan.
“Kerjasama ini memberi peluang kepada Nafas untuk menjadi pembekal utama sebanyak 50,000 tan metrik benih padi setiap tahun dan pembahagiannya akan dijalankan secara berperingkat,” katanya kepada pemberita selepas merasmikan Mesyuarat Agung Tahunan Pertubuhan Peladang Negeri Kelantan Kali Ke-47/2022 di Dewan Kompleks Islam Jubli Perak Sultan Ismail Petra, Panji di sini hari ini.
Mengulas lanjut, menurut Zamri, kerjasama dengan ketiga-tiga syarikat itu merupakan pelan sementara memandangkan Nafas masih belum berpengalaman untuk menguruskan pengeluaran benih padi.

Katanya, kerjasama dengan syarikat pengeluar benih padi itu perlu kerana Nafas mempunyai peruntukan untuk tujuan tersebut.
Tambahnya, selain itu, Nafas juga telah berjanji dengan ahli-ahli yang terdiri daripada peladang untuk menggunakan peruntukan berkenaan bagi industri padi. – KOSMO! ONLINE


Tiada kes cabut nyawa sendiri di Jambatan Tendong
Oleh ROHANA ISMAIL

25 September 2022, 4:41 pm
PASIR MAS – Polis mengesahkan bahawa tiada kejadian cubaan membunuh diri melibatkan seorang wanita yang mahu terjun dari Jambatan Sultan Ismail Petra, Tendong atau dikenali sebagai Jambatan Tendong di sini semalam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan mendapati, tiada usaha daripada wanita itu untuk cuba membunuh diri di kawasan tersebut.
Menurutnya, mangsa hanya berdiam diri apabila ditanya oleh orang awam semasa dia sedang duduk menyandar di tepi jalan di jejambat sebelum jambatan itu.
“Sebaliknya, ia adalah salah faham orang awam apabila menyangka wanita itu ingin terjun dari jambatan tersebut dan terus menghubungi polis.
“Polis yang tiba di lokasi kejadian terus menghantar mangsa ke Hospital Raja Perempuan Zainab II (HRPZ II), Kota Bharu untuk rawatan lanjut,” katanya dalam satu kenyataan di sini hari ini.
Menurut Mohd. Nasaruddin, ahli keluarga mangsa mengesahkan wanita yang masih bujang itu mengalami kemurungan sejak tiga tahun lalu.

Katanya, berdasarkan maklumat ahli keluarga, wanita itu keluar dari rumahnya di Kampung Sireh, Kota Bharu kira-kira pukul 7 pagi semalam sebelum dia ditemui orang awam pada pukul 9.30 pagi.
“Wanita itu dirawat di wad psikiatri HRPZ II dan keadaannya kini dilaporkan stabil.
“Orang ramai dinasihatkan supaya tidak mudah menyebarkan sebarang berita atau perkara yang tidak pasti bagi mengelakkan kebimbangan dan salah faham berlaku dalam kalangan masyarakat,” katanya.
Kosmo! Online semalam melaporkan, cubaan seorang wanita untuk terjun dari Jambatan Sultan Ismail Petra di sini gagal apabila dia berjaya diselamatkan penduduk kampung dan pengguna jalan raya yang melalui lokasi tersebut.
Dalam kejadian kira-kira pukul 9.50 pagi itu, wanita berusia dalam lingkungan 40-an dilihat berjalan kaki di atas jambatan itu sebelum cuba untuk terjun ke dalam Sungai Kelantan. – KOSMO! ONLINE


Amaran ribut petir di empat negeri petang ini
Oleh KOSMO!

25 September 2022, 4:44 pm
PETALING JAYA – Sebanyak empat buah negeri berdepan amaran ribut petir petang ini.
Jabatan Meteorologi Malaysia (MetMalaysia) berkata, amaran ribut petir itu dikeluarkan susulan hujan lebat dan angin kencang di Kelantan, Terengganu, Sarawak dan Sabah sehingga pukul 7 malam ini.
“Ribut petir, hujan lebat dan angin kencang dijangka berlaku di Kelantan melibatkan daerah Jeli dan Kuala Krai.
“Sementara di Terengganu daerah terlibat Kuala Nerus, Hulu Terengganu, Kuala Terengganu, Marang dan Dungun,” katanya di sini hari ini.
Sementara di Sarawak kawasan yang dikenakan amaran ribut petir Kuching, Sri Aman, Betong (Pusa, Betong dan Saratok) dan Sarikei (Pakan).
“Bagi Sabah pula kawasan terlibat adalah Sandakan (Beluran).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” jelasnya. – KOSMO! ONLINE


Yusof Wahab sertai pertandingan seni mempertahankan diri di China
Oleh ZAKKINA WATI AHMAD TARMIZI

25 September 2022, 4:53 pm
KUALA PILAH – Pelakon era 1980-an yang terkenal ketika membintangi filem Anak Sarawak dan juga pengarah drama, Yusof Wahab, 61, dipilih mewakili negara bagi menyertai pertandingan seni mempertahankan diri yang akan berlangsung di China pada tahun depan.
Pengerusi NQ Cultural Commercial (NQCC) Sdn. Bhd., Mazlan Goh Ahmad Goh bagaimanapun berkata, disebabkan Covid-19 masih melanda China ketika ini, pihaknya terpaksa terlebih dahulu menghasilkan rakaman video bagi pertandingan itu.
“Rakaman video berkenaan akan menonjolkan Yusof dengan gerak seni bela diri silat Melayu yang merupakan salah satu warisan kebudayaan di negara kita.
“Kami menampilkan Yusof bukan sahaja berdasarkan pengalamannya sebagai pengarah drama selama 22 tahun malah sebagai pesilat berpengalaman lebih 50 tahun.
“Yusof telah mendalami lebih daripada 10 jenis seni silat sejak berusia lapan tahun, malah mempunyai pengalaman seni mempertahankan lain iaitu karate, taekwondo dan shaolin,” katanya ketika ditemui pemberita di Istana Lama Seri Menanti di sini hari ini.
Mazlan berkata, video untuk pertandingan itu adalah berdurasi 10 hingga 15 minit dan menjadikan Istana Lama Seri Menanti sebagai lokasi penggambaran.

“Rakaman video dijalankan selama sehari berlatar belakangkan Istana Lama Seri Menanti kerana lokasi ini menonjolkan seni bina masyarakat Melayu di Negeri Sembilan.
“Saya dimaklumkan terdapat lebih 300 pasukan yang akan turut menyertai pertandingan ini. Saya mahu mengetengahkan silat Melayu ini bagi membolehkan orang luar atau pelancong mengenali budaya masyarakat Melayu di Malaysia,” katanya.
Sementara itu, beliau berkata, NQCC merupakan sebuah syarikat produksi miliknya dan pernah mengendalikan program penerbitan yang ditayangkan di China Channel TV (CCTV) di China. – KOSMO! ONLINE


Jonathan, Khairul naik podium di Uzbekistan
Oleh MUHAMMAD ZUHAILY BADLISHAH

25 September 2022, 5:01 pm
PETALING JAYA – Dua pelari pecut negara, Jonathan Nyepa dan Khairul Hafiz Jantan membanggakan nama Malaysia apabila memenangi pingat emas serta perak 100 meter (m) Kejohanan Olahraga Asia Tengah semalam.
Jonathan berjaya mencatat masa 10.55 saat (s), manakala Khairul menamatkan lariannya dengan catatan 10.74s pada aksi final 100m di Stadium Afrosiab di Samarkand City, Uzbekistan.
Bagaimanapun, pujian sebenarnya harus diberikan kepada Khairul kerana masih dapat menaiki podium pemenang memandangkan dia terpaksa berlari sebanyak dua kali dalam perlumbaan akhir tersebut.
Khairul, 24, sudah berlari sejauh 80m sebelum diarahkan berhenti gara-gara tidak mendengar pistol kedua disebabkan false start yang dilakukan oleh pelari Tajikistan, Favoris Muzrapov.
“Khairul tak dengar (bunyi) pistol, katanya bunyi terlalu perlahan. Dia terlalu fokus dan sudah berlari sehabis baik ketika itu.
“Alhamdulillah sekurang-kurangnya dia sudah yakin dan tak fikir lagi mengenai kecederaan,” kata jurulatih Khairul iaitu Mohd. Poad Kassim.

Ia sememangnya pengalaman baharu buat Khairul kerana bekas pemegang rekod 100m kebangsaan itu dengan catatan 10.18s sendiri pernah mengalami insiden false start ketika final 100m Kejohanan Olahraga Asia 2017.
Pingat gangsa acara itu pula dimenangi atlet Turkmenistan, Alisher Sadulayev selepas mencatat masa 10.80s. – KOSMO! ONLINE


Pelajar menangis tersingkir pertandingan bahas gara-gara internet lemah
Oleh KOSMO!

25 September 2022, 4:15 pm
PETALING JAYA – Impian empat pelajar Sekolah Kebangsaan (SK) Ulu Sungai Arip, Selangau, Sarawak untuk memenangi Pertandingan Bahas Peringkat Negeri Sarawak 2022 musnah gara-gara bekalan elektrik terputus dan liputan internet yang lemah.
Berdasarkan perkongsian guru pelajar terbabit di Facebook Michael Bandang Tinggai, usaha anak-anak muridnya membuat persiapan bagi menyertai pertandingan itu secara dalam talian jadi sia-sia apabila mereka tersingkir berpunca daripada masalah di luar kawalan mereka.
“Terputus bekalan elektrik, pelajar SK Ulu Sungai Arip tersingkir Bahas Peringkat Negeri Sarawak 2022 kerana tiada internet. Sedih, tak dapat cikgu berdepan dengan muka anak-anak. Berbulan berlatih, berakhir macam ini saja,” katanya.
Dalam pada itu, Michael turut melahirkan kekecewaan kerana masalah teknikal tersebut didakwa bukan pertama kali berlaku.
“Hakikat yang amat pahit untuk ditelan tersingkir kerana masalah teknikal yang tak pernah habis seperti ‘blackout’ ini. Sampai bilalah terus macam ini,” ujarnya.
Terdahulu, tular di media sosial rakaman video empat pelajar itu dilihat menangis kesedihan kerana tersingkir daripada pertandingan berkenaan. – KOSMO! ONLINE


Malaysia tetap mahu ambil pekerja dari Kemboja
Oleh LIYANA RAMLI

25 September 2022, 4:15 pm
TAPAH – Kes warga negara Malaysia yang didera dan diperdaya di Kemboja tidak menghalang rundingan kerajaan untuk membawa masuk pembantu rumah dari negara itu ke sini.
Menteri Sumber Manusia, Datuk Seri M. Saravanan berkata, kes sedemikian adalah serupa sebagaimana yang berlaku di negara ini dan beliau percaya kerajaan mampu menyelesaikannya.
“Pekerja datang dari negara lain pernah dibuli di negara kita, maka ini adalah kes yang kita boleh selesaikan secara berhemah,” katanya kepada pemberita ketika hadir Pelancaran Jentera Pilihan Raya Umum Ke-15 (PRU-15) Barisan Nasional (BN) Parlimen Tapah di Dewan Merdeka Tapah di sini hari ini.
Terdahulu, media melaporkan seramai 24 rakyat Malaysia yang menjadi mangsa penipuan tawaran pekerjaan di Phnom Penh, Kemboja diselamatkan dan kembali ke tanah air.
Menteri Luar, Datuk Seri Saifuddin Abdullah dilaporkan berkata, seramai 118 rakyat Malaysia yang menjadi mangsa penipuan tawaran pekerjaan di Kemboja berjaya diselamatkan daripada 148 kes yang dilaporkan.
Kementerian Sumber Manusia (KSM) turut dilaporkan akan membentangkan kepada Jemaah Menteri cadangan dalam memorandum persefahaman (MoU) bagi membawa masuk pembantu rumah dari Kemboja khususnya yang beragama Islam.

Sementara itu, Saravanan turut mengulas langkah kementerian membawa masuk pekerja asing dari Sri Lanka bagi mengisi kekosongan pekerjaan dalam sektor yang dibenarkan menggaji pekerja warga asing.
“Para majikan dinasihatkan supaya tidak tertumpu kepada dua negara sahaja kerana kerajaan membuka peluang pekerjaan daripada 12 negara lain untuk pengambilan pekerja asing.
“Kita dah buka untuk 14 negara, tolonglah cuba dapatkan pekerja-pekerja asing daripada semua negara-negara sokongan. Apabila bergantung kepada dua negara sahaja (Bangladesh dan Indonesia), terlalu banyak syarat,” katanya. – KOSMO! ONLINE


Monsun Timur Laut : MAFI tubuh bilik gerakan khas bela nasib petani
Oleh DIYANATUL ATIQAH ZAKARYA

25 September 2022, 4:32 pm
JASIN – Kementerian Pertanian dan Industri Makanan (MAFI) menubuhkan bilik gerakan khas bagi memantau keadaan cuaca dan memberi amaran awal kepada para petani dalam menghadapi Monsun Timur Laut.
Timbalan Menterinya, Datuk Seri Ahmad Hamzah berkata, bilik gerakan itu diwujudkan di seluruh negara dengan kerjasama bersama Agensi Pengurusan Bencana Negara (Nadma).
“Bilik gerakan ini akan memantau keadaan cuaca serta perkembangan terkini golongan petani, penternak dan nelayan sekiranya berlaku banjir besar di satu-satu kawasan.
“Kita nak pastikan golongan ini sentiasa mendapat pembelaan sekiranya berlaku bencana, membantu golongan ini menyelamatkan harta benda serta aset dalam bencana itu,” katanya.
Beliau berkata demikian selepas menghadiri Program Mesra Pahlawan di Dewan Politeknik Merlimau, di sini, hari ini.
Mengulas lanjut beliau berkata, MAFI akan menggerakkan semua aset termasuk meminta pegawai serta anggota jabatan dan agensi di bawahnya dalam menghadapi bencana berkenaan.

“Kita akan menggerakkan aset yang ada, termasuk jentera untuk mengepam keluar air di kawasan bendang, menyediakan khidmat nasihat serta bantuan kit makanan kepada mangsa yang terjejas.
“Turut diambil perhatian adalah keselamatan golongan petani, penternak dan nelayan serta kakitangan MAFI yang bertugas,” katanya. – KOSMO! ONLINE


Pukulan Nicolas mengagumkan di Taiwan
Oleh MUHAMMAD ZUHAILY BADLISHAH

25 September 2022, 4:42 pm
PETALING JAYA – Pemain golf berpengalaman negara, Nicolas Fung berada dalam kelasnya yang tersendiri apabila menamatkan Kejohanan Yeangder TPC siri Jelajah Asia dalam kelompok tiga terbaik hari ini.
Nicolas, 32, menamatkan hari keempat saingan di Kelab Golf Antarabangsa Linkou, Taiwan itu dengan catatan 14 di bawah par 274 untuk berkongsi kedudukan ketiga bersama tiga lagi pemain.
Tiga lagi pemain itu ialah Wang Wei-hsuan dari Taiwan, Berry Henson (Amerika Syarikat) dan Bjorn Hellgren (Sweden).
Kejayaan itu membolehkan Nicolas membawa pulang wang kemenangan berjumlah AS$32,777.50 (RM150,071).
Pemain dengan gelaran ‘Raja’ siri Jelajah Persatuan Golf Malaysia (PGM) itu cuma ketinggalan tiga di bawah par untuk berkongsi kedudukan tempat kedua bersama Lee Chieh-po dari Taiwan.
Juara kejohanan itu menjadi milik pemain berusia 27 tahun dari Australia, Travis Smyth apabila mencatat 19 di bawah par 269 untuk membawa pulang wang kemenangan berjumlah AS$126,000 (RM576,891).

“Memang saya menyasarkan untuk muncul juara keseluruhan. Keyakinan saya berdasarkan prestasi saya yang agak memuaskan sepanjang kejohanan, jadi ini adalah kemenangan yang sangat bermakna,” kata Smyth.
SMYTH muncul juara pada kejohanan kali ini. – TWITTER ASIAN TOUR
Menariknya, Smyth muncul pemain pertama dari Australia berjaya memenangi Kejohanan Yeangder TPC itu sejak kali pertama dipertandingkan pada 2010.
Seorang lagi pemain golf negara, Ben Leong, 36, turut cemerlang apabila mencatat 11 di bawah par 277 untuk berkongsi tempat ke-11 bersama Chan Shih-chang (Taiwan) dan Settee Prakongvech (Thailand). – KOSMO! ONLINE


Bayi perempuan baru lahir ditemui di atas jalan raya
Oleh IVAN AMIRUL

25 September 2022, 2:25 pm
KENINGAU – Seorang bayi perempuan dipercayai baru lahir serta masih bertali pusat ditemui ditinggalkan di atas jalan raya di Jalan Kampung Korikot, Tambunan semalam.
Dalam kejadian sekitar pukul 1.05 pagi itu, bayi cukup sifat berkenaan ditemui oleh orang awam sebelum melaporkan penemuan terbabit kepada pihak polis.
Ketua Polis Daerah Keningau, Deputi Superintendan Nor Rafidah Kasim berkata, pihaknya menerima laporan mengenai penemuan bayi itu pada pukul 2.38 pagi.
“Siasatan awal mendapati bayi berkenaan ditemukan cukup sifat di atas jalan raya dalam keadaan dibalut dengan kain putih bercorak bunga.
“Orang awam yang terkejut dan terus mengangkat bayi itu masuk ke dalam kereta,” katanya ketika dihubungi hari ini.
Mengulas lanjut, Nor Rafidah memaklumkan bayi itu kemudiannya dibawa ke Hospital Tambunan untuk pemeriksaan dan rawatan lanjut.

“Bayi itu kini dalam keadaan stabil dan masih mendapatkan rawatan di Hospital Tambunan.
“Kes disiasat mengikut Seksyen 317 Kanun Keseksaan dan siasatan masih diteruskan,” katanya. – KOSMO! ONLINE


Agong, Permaisuri zahir ucapan tahniah kepada KP Kesihatan
Oleh NUR HUDA MUSA

25 September 2022, 2:36 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan tahniah kepada Ketua Pengarah Kesihatan, Tan Sri Dr. Noor Hisham Abdullah atas penganugerahan 2021 Royal College of Surgeons of Edinburgh (RCSEd) 2021.
Anugerah itu diterima sebagai pengiktirafan sumbangan beliau dalam bidang pembedahan perubatan di Malaysia, baru-baru ini.
Istana Negara dalam satu hantaran di Facebook berkata, Seri Paduka Baginda berdua menzahirkan rasa sukacita dan bangga di atas penganugerahan tersebut yang sekali gus mengharumkan nama Malaysia di persada dunia.
“Penganugerahan tersebut membuktikan bahawa Malaysia mampu melahirkan individu yang berkualiti, berkaliber dan bertaraf antarabangsa.
“Seri Paduka Baginda berdua menzahirkan ucapan selamat maju jaya kepada Tan Sri Dr. Noor Hisham Abdullah dan mendoakan semoga beliau dilimpahi kecemerlangan berterusan,” katanya di sini hari ini.
Terdahulu, Noor Hisham menerima anugerah tersebut daripada Presiden RCSEd, Michael Griffin di majlis santapan malam bagi memuliakan keberangkatan fellow terhormat RCSEd, Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir, yang juga merupakan Canselor Diraja Universiti Kebangsaan Malaysia.

Turut berangkat, Tunku Ampuan Besar Negeri Sembilan, Tuanku Aishah Rohani Binti Almarhum Tengku Besar Mahmud. – KOSMO! ONLINE


Kontraktor maut kemalangan di LPT 2
Oleh MOHD AZLI ADLAN

25 September 2022, 3:07 pm
HULU TERENGGANU – Seorang kontaktor maut selepas kenderaan pacuan empat roda, Mitsubishi Triton dipandunya terlibat dalam kemalangan di Kilometer 385.4, Lebuh Raya Pantai Timur 2 (LPT 2) berhampiran Ajil di sini hari ini.
Dalam kejadian pada pukul 9.15 pagi itu, mangsa, Mohd. Hafiz Fahmi Mat Bedin, 33, meninggal dunia akibat kecederaan parah pada bahagian kepala, kaki dan tangan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, Mohd. Hafiz Fahmi dikatakan dalam perjalanan ke Kemaman dari rumahnya di Kampung Jati, Gong Badak, Kuala Nerus.
Beliau berkata, mangsa yang merupakan seorang kontraktor dikatakan ke Kemaman atas urusan kerja.
“Sebaik tiba di lokasi kejadian, kenderaan Mitsubishi Triton dipandunya dikatakan tiba-tiba hilang kawalan lalu terbabas.
“Kenderaan itu kemudiannya merempuh pembahagi jalan di laluan kiri lebuh raya,” katanya di sini hari ini.

Mohd. Adli berkata, impak kemalangan itu menyebabkan Mohd. Hafiz Fahmi telah tercampak keluar dari kenderaannya.
Tambah beliau, mangsa lelaki itu telah dihantar ke Unit Forensik Hospital Hulu Terengganu di sini untuk dibedah siasat. – KOSMO! ONLINE


Sambutan empat dekad Slank di Malaysia
Oleh HARYATI KARIM

25 September 2022, 2:19 pm
PETALING JAYA – Kumpulan rock terkenal Indonesia, Slank bakal bertemu dengan peminat di Malaysia dalam Konsert 4 Dekad Slank di Zepp Kuala Lumpur pada 19 November ini.
Kumpulan yang dianggotai Kaka (vokal), bimbim (dram), Abdee Negara (gitar), Ridho (gitar) dan Ivanka (bass) itu kali kali terakhir berkunjung ke Kuala Lumpur adalah sekitar tujuh tahun lalu pada 2015. Kedatangan Slank di Malaysia kali ini pasti dinanti-nanti para Slanker (gelaran peminat), apatah lagu bersempena empat dekad perjalanan muzik mereka.
Slank antara kumpulan rock paling otai Indonesia yang masih aktif membikin muzik sehingga kini. Jika dihitung, sejak kemunculan mereka pada 1983, Slank telah melahirkan sebanyak 24 buah album.
Antara album Slank adalah Suit-Suit… He-He (Gadis Sexy) (1990), Kampungan (1991), Piss (1993), Slankissme (2006), Slow But Sure (2007), The Big Hip (2008), Anthem From The Broken Hearted (2009), Jurus Tandur No.18 (2010), Slank Party (2011), I Slank U (2012) dan terbaharu, Vaksin (2021).
Ditebak apakah rahsia kumpulan Slank kekal bertahan sehingga menghampiri 40 tahun dan terima segenap usia, kata vokalisnya Kaka, mereka tidak pernah sesekali berhenti melahirkan karya baharu.
“Pemuzik akan selalu diingati peminat kerana karya mereka, jadi jangan berhenti berkarya. Jika berhenti, orang akan berhenti mengikuti (meminati),” ujar Kaka.

Tidak hanya album studio, Slank yang kekal lincah di atas pentas setiap kali persembahan juga pernah muncul dengan beberapa album runut bunyi seperti Get Married, Get Married 2 dan Generasi Biru The Movie.
Biar berstatus kumpulan legenda, Slank tidak pernah meletakkan titik noktah dalam perjalanan muzik mereka. Ketika kebanyakan rakan seangkatan sudah tidak aktif, sebaliknya dilalui Slank.
Selepas lama berdiam diri kerana pandemik Covid-19, kumpulan yang popular dengan lagu Ku Tak Bisa dan I Miss U But I Hate U itu kembali muncul dengan persembahan pentas bermula Mac lalu di Mandalika, Lombok, Indonesia.
Teruja untuk bertemu dengan peminat Malaysia dalam konsert berdurasi dua jam pada tanggal 19 November ini pada pukul 8.30 malam, Slank berjanji akan memberi sebuah persembahan yang tidak akann dilupakan oleh peminatnya.
Menurut pihak penganjur, TBRW Global Sdn. Bhd. pihak mereka berasa cukup terharu dan gembira dengan kesudian Slank untuk muncul di Malaysia setelah sekian lama tidak muncul di Kuala Lumpur khususnya.
“Kami ingin membawakan sebuah kumpulan yang sangat legenda dari seberang dan berasa gembira untuk mengumumkan Konsert 4 Dekad Slank akan diadakan pada 19 November ini,” ujar Wan Norul Fadly mewakili TBRW Global Sdn.Bhd.
Buat peminat yang ingin mendapatkan tiket konsert berharga dari RM198 sehingga RM418, sementara VIP (RM5980 dan RM6180) anda boleh layari laman web, https://www.ticket2u.com.my. Tiket akan mula dijual pada 23 September ini pada pukul 11 pagi. – KOSMO! ONLINE.


Jack Miller kuasai perlumbaan GP Jepun
Oleh KOSMO!

25 September 2022, 3:33 pm
MOTEGI – Hasrat pelumba Ducati, Francesco ‘Pecco’ Bagnaia untuk memintas pendahulu keseluruhan, Fabio Quartararo dari Monster Energy Yamaha pada perlumbaan Grand Prix Jepun di Litar Motegi sebentar tadi tidak kesampaian.
Pada perlumbaan tersebut, Bagnaia gagal menamatkan saingan selepas tindakkan agresifnya untuk memintas Quartararo pada pusingan terakhir berakhir malang apabila dia terjatuh dan gagal menamatkan perlumbaan.
Quartararo nyata lega selepas terselamat daripada terlibat dalam insiden tersebut sekali gus mengakhiri saingan di tempat kelapan selepas dia gagal menamatkan perlumbaan pada GP Aragon minggu lalu.
Keputusan tersebut membolehkan Quartararo mengutip lapan mata berharga dan kini mendahulu carta kedudukan teratas dengan 219 mata.
Hasil keputusan tersebut, Bagnaia kini ketinggalan 18 mata apabila menduduki tangga kedua keseluruhan selepas mengumpul 201 mata.
Perlumbaan tersebut dimenangi pelumba Australia, Jack Miller (Ducati) dan diikuti pelumba Red Bull KTM Factory Racing, Brad Binder tempat kedua dan Jorge Martin (Pramac Racing) tempat ketiga.

“Saya sangat teruja menjuarai perlumbaan hari ini dan pastinya ia adalah penamat terbaik saya di Jepun. Apapun terima kasih kepada pasukan menyediakan jentera terbaik buat saya hari ini,” kata Miller.
Sementara itu, Marc Marquez yang melakukan kejutan memulakan saingan dipetak utama di Motegi tampil dengan tunggangan positif apabila menamatkan perlumbaan tempat keempat.
Ia adalah keputusan terbaik dicapai Marquez selepas sebelum ini berehat tempoh lama berikutan menjalani pembedahan tangannya. – AGENSI


Kos bayaran haji jemaah Indonesia meningkat pada 2023
Oleh KOSMO!

25 September 2022, 3:00 pm
JAKARTA – Ketua Pengarah Haji dan Umrah Kementerian Agama Indonesia, Hilman Latief memaklumkan berlaku penyelarasan kos haji atau Bipih sepanjang pelaksanaan ibadah haji pada 2023, lapor laman Tribunnews semalam.
Bipih adalah sejumlah wang yang wajib dibayar oleh warganegara yang akan menunaikan ibadah haji.
Pada tahun 2022, jemaah membayar Bipih berjumlah 39.8 juta rupiah (RM12,958) dari jumlah yuran haji keseluruhan bernilai 98 juta rupiah (RM29,690).
“Bagi sesi tahun depan kemungkinan akan ada pembiayaan yang lebih seimbang antara Bipih dan jumlah keseluruhan.
“Kita harus menjaga kesinambungan jemaah yang akan berangkat dengan mengawal kewangan yang dbayar jemaah,” kata Hilman.
Hilman juga menyentuh mengenai kepentingan jemaah memahami konsep istitha’ah (kemampuan) yang menjadi tuntutan haji.

Menurutnya, konsep itu merangkumi kemampuan fizikal (kesihatan) serta material (kos haji). Kewajipan haji adalah bagi orang yang istitha’ah.
“Sepatutnya jemaah diberi lebih kefahaman mengenai istitha’ah termasuk aspek kos,” kata Hilman.
Jumlah kuota haji Indonesia pada tahun ini adalah sekitar 50 peratus dan menjadikan tempoh menunggu jemaah haji di Jakarta mencecah 56 tahun.
Beliau berharap pada 2023, kuota haji yang diberikan kerajaan Arab Saudi akan kembali normal.
“Semoga tahun depan kuota dapat kembali normal supaya tempoh menunggu di Jakarta  lebih singkat,” kata Hilman. – Agensi


Saintis temui virus baharu seakan Covid kebal vaksin
Oleh KOSMO!

25 September 2022, 2:00 pm
MOSCOW – Sejenis virus Covid yang baharu ditemui di dalam kelawar di Russia,  dibimbangi berupaya menjangkiti manusia dan kebal terhadap semua jenis vaksin sedia ada, lapor akhbar Mirror UK kelmarin.
Sebuah pasukan penyelidik menemui protein daripada virus kelawar itu dikenali sebagai Khosta-2 yang boleh menjangkiti ke sel manusia.
Tidak seperti jangkitan Covid-19 yang lain, ia didapati kebal terhadap semua jenis antibodi dan populasi serum yang melindungi masyarakat pada ketika ini.
Penulis kajian itu, Michael Letko menggesa agar vaksin universal segera dibangunkan untuk membantu melindungi manusia daripada virus berbahaya lain yang terdapat di habitat liar.
Letko  yang juga pakar virologi Jabatan Kesihatan Awam Paul G. Allen di Universiti Washington State (WSU)  berkata,  kuman dalam keluarga sarbekovirus yang menular dalam hidupan liar di luar Asia termasuk Russia di mana virus Khosta-2 itu ditemui, turut memberi ancaman terhadap kesihatan global dan kempen vaksinasi Covid-19.
Sarbecovirus merupakan kumpulan virus mewakili tiga wabak koronavirus  yang diketahui sekarang termasuk   SARS-CoV1, SARS-CoV2 atau COVID-19.

“Secara genetik, virus Rusia pelik ini tidak mempunyai banyak perbezaan dengan apa yang pernah ditemui sebelum ini.
“Namun apabila kami mengkaji lebih lanjut, kami benar-benar terkejut apabila mendapati ia boleh menjangkiti sel manusia,”kata Letko.
Saintis- saintis telah menemui beratus-ratus sarbekovirus sejak beberapa tahun kebelakangan ini, dengan majoritinya ditemui di Asia.
Virus Khosta-1 dan Khosta-2 ditemui dalam kelawar Russia pada 2020, manakala ujian awal mendapati ia tidak menimbulkan ancaman kepada manusia.
Pasukan dari WSU mendapati Khosta-2 boleh menggunakan protein spike untuk menjangkiti sel dengan melekat pada protein reseptor.
Ujian selanjutnya menunjukkan Khosta-2 tidak boleh dihapuskan oleh vaksin semasa.
Antibodi daripada orang yang dijangkiti varian Omicron juga didapati tidak berkesan.
“Pada masa ini, terdapat kumpulan yang cuba menghasilkan vaksin yang bukan sahaja melindungi daripada varian SARS-2 seterusnya tetapi melindungi kita daripada kumpulan keluarga sarbecovirus secara umum,” jelas Letko. – Agensi


Amaran hujan berterusan di Sabah, Labuan
Oleh NUR HUDA MUSA

25 September 2022, 2:06 pm
PETALING JAYA – Jabatan Meteorologi Malaysia (MetMalaysia) hari ini mengeluarkan amaran hujan berterusan (waspada) melibatkan beberapa daerah di Sabah dan seluruh Wilayah Persekutuan Labuan.
MetMalaysia dalam satu kenyataan berkata, amaran itu dikeluarkan susulan hujan berterusan yang dijangka berlaku sehingga 26 September ini.
“Keadaan hujan berterusan dijangka berlaku di negeri Sabah melibatkan daerah Pedalaman (Sipitang, Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat.
“Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku melebihi enam jam dalam tempoh tersebut di sesuatu kawasan,” katanya di sini hari ini.
Terdahulu, Kosmo! Online melaporkan beberapa lokasi di Gelang Patah, Larkin dan Skudai terkesan selepas dinaiki banjir kilat ekoran hujan lebat berlarutan sejak awal pagi tadi. – KOSMO! ONLINE


Zamsaham saman KAFA atas tunggakan hutang RM3.93 juta
Oleh MUHAMMAD AYMAN GHAFFA

25 September 2022, 3:00 pm
KOTA BHARU – Pemilik Kelantan FC, Norizam Tukiman menyaman Persatuan Bola Sepak Kelantan (KAFA) yang sebelum ini mengendalikan pasukan itu selepas gagal melunaskan tunggakan hutang berjumlah RM3.93 juta.
Norizam atau lebih popular dengan panggilan Zamsaham mendedahkan mengenai perkara itu menerusi satu hantaran di Facebook miliknya hari ini.
Bagaimanapun, jumlah saman itu tidak didedahkan oleh kedua-dua belah pihak.
Menurut Norizam, beliau pada awalnya mahu mengunci mulut mengenai perkara itu, namun mengambil keputusan untuk mendedahkan selepas menerima banyak pertanyaan daripada orang ramai.
“Saya sebenarnya nak diamkan sahaja, tapi selepas ramai yang tanya, maka memang benar saya saman KAFA kerana gagal membayar hutang sebanyak RM3.93 juta.
“Asalnya hutang RM3.8 juta, namun ia naik sebab KAFA minta tambahan pinjaman. Tetapi, setakat hari ini satu sen pun belum pulang ke saya,” katanya.

Tangkap layar hantaran Norizam menerusi Facebook miliknya hari ini.
Sementara itu, Setiausaha KAFA, Husin Deraman ketika dihubungi mengesahkan pihaknya sudah menerima surat saman daripada Norizam.
Katanya, saman tersebut melibatkan seluruh barisan kepimpinan yang menerajui badan berkenaan ketika ini.
Tambahnya, KAFA sedang berusaha untuk mencari dana bagi melunaskan bayaran hutang itu. – KOSMO! ONLINE


Peminat rela jadi ‘punching bag’ Elizabeth Tan
Oleh MOHAMMAD SHAHEMY AZMI

25 September 2022, 2:36 pm
PETALING JAYA – Gara-gara mempamerkan aksi pertarungan bersama seorangt jurulatih seni bela diri, pelakon seksi Elizabeth Tan menarik perhatian peminatnya terutama lelaki untuk sama-sama beraksi dengannya.
Malah, terdapat juga peminatnya sanggup menawarkan diri menjadi ‘punching bag’ dan rela ditumbuk oleh pelakon tersebut ketika menjalani sesi latihan.
Menerusi hantaran yang dimuat naik dalam Instagram miliknya, Elizabeth atau mesra disapa Lizzy berkongsi video melakukan sesi latihan seni bela diri bersama seorang jurulatih kecergasan untuk tuntutan wataknya sebagai Ejen Alice dalam filem Abang Long Fadil 3.
“Ejen Alice masuk balik training (latihan) selepas dua tahun,” tulis Lizzy.
Aksi lasak yang dipamerkan pelakon berusia 28 tahun itu sekali gus membuatkan peminat berasa teruja, malah sehingga ada yang menawarkan diri rela untuk ‘dikerjakan’ olehnya.
“Saya rela jadi ‘puncing bag’,” kata seorang peminatnya.

“Saya nak jadi ‘punching bag’ boleh ke?” minta seorang lagi pengguna Instagram.
Bukan itu sahaja, malah ada segelintir peminat juga menawarkan diri untuk menjadi jurulatih kecergasan kepada Lizzy supaya dapat berlatih bersama-sama.
“Aku pun boleh jadi jurulatih,” kata seorang peminat.
“Boleh tak saya nak jadi jurulatih awak,” ujar seorang lagi pengikutnya.
“Menyesal aku tak jadi jurulatih,” komen seorang pengguna Instagram.
Antara komen lain, peminat juga turut memberi amaran kepada suami Lizzy iaitu Siew Jim supaya tidak mencari masalah dengannya kerana bimbang akan dipukul oleh pelakon tersebut.
“Suami dia (Siew Jim) jangan buat hal (masalah). Itu sahaja aku nak cakap,” kata seorang netizen.
Sekadar info, filem Abang Long Fadil 3 arahan pengarah Syafiq Yusof yang ditayangkan di pawagam seluruh negara pada 8 September lalu turut menampilkan lakonan Zizan Razak, Johan, Maya Karin, Datuk AC Mizal dan Shuib.
Setakat semalam (24 September 2022), Abang Long Fadil 3 telah berjaya mengaut kutipan sebanyak RM20 juta selepas 16 hari ditayangkan di pawagam. – KOSMO! ONLINE


Banjir: Bomba pantau situasi di Johor Bahru, Gelang Patah
Oleh AZMI NORDIN

25 September 2022, 1:26 pm
JOHOR BAHRU – Beberapa lokasi di Gelang Patah, Larkin dan Skudai dilanda banjir kilat ekoran hujan lebat yang berlarutan sejak awal pagi tadi.
Jabatan Bomba dan Penyelamat Malaysia Johor, kawasan yang terlibat adalah Kampung Baru Muafakat di Gelang Patah, Kampung Mohd. Amin di Larkin dan Kampung Laut di Skudai.
“Pihak bomba menjalankan operasi pemindahan pertama melibatkan satu keluarga dan ditempatkan di Pusat Pemindahan Sementara (PPS) Dewan Raya Gelang Patah.
“Selain itu, Balai Bomba dan Penyelamat (BBP) Iskandar Puteri turut melakukan pemantauan di Kampung Baru Muafakat, Gelang Patah. Anggota bersiap sedia di lokasi pemindahan sekiranya perlu,” katanya dalam kenyataan hari ini.
Menurut jabatan itu, pemantauan juga dilakukan di sekitar Kampung Laut, Skudai oleh BBP Skudai. Keadaan semasa masih terkawal, pemantauan berterusan akan dibuat memandangkan cuaca semasa masih hujan lebat.
“Sehubungan itu, pihak bomba meminta orang ramai agar sentiasa berwaspada dalam tempoh hujan yang masih melanda Johor Bahru dan sekitarnya.

“Berpindahlah segera jika diarahkan oleh anggota keselamatan demi keselamatan anda. Orang ramai juga dinasihatkan menghubungi panggilan kecemasan 999 sekiranya mendapati kawasan dinaiki air bagi mendapatkan bantuan,” katanya. KOSMO! ONLINE.


Masalah kekurangan telur ayam sudah diatasi
Oleh KAMALIZA KAMARUDDIN

25 September 2022, 12:42 pm
KUALA NERUS – Masalah kekurangan bekalan telur ayam di beberapa kawasan seluruh negara yang dilaporkan sebelum ini telah diatasi segera.
Ketua Setiausaha Kementerian Perdagangan Dalam Negeri Dan Hal Ehwal Pengguna (KPDNHEP), Datuk Azman Mohd. Yusof berkata, kekurangan isu bukanlah disebabkan krisis bekalan, tetapi hanya masalah teknik antara pengeluar dan peruncit.
“Berdasarkan siasatan, kebanyakan masalah kekurangan telur ayam itu disebabkan kelewatan penghantaran atau kegagalan membuat pesanan pada waktu sepatutnya.
“Masalah teknikal tersebut mudah diselesaikan dengan dalam kebanyakan kes bekalan telur ayam kehabisan dapat dihantar dalam tempoh beberapa jam selepas aduan dibuat,” katanya di Seberang Takir di sini hari ini.
Beliau mengulas rungutan pengguna tentang kekurangan bekalan telur ayam yang dilaporkan di beberapa kawasan seperti Pulau Langkawi, Kedah; Jerantut, Pahang dan Hulu Terengganu baru-baru ini.
Azman berkata, pengguna tidak perlu panik kerana buat masa ini, bekalan telur ayam untuk pasaran tempatan adalah mencukupi.

Tambah beliau, pengurusan agihan bekalan telur ayam juga secara keseluruhannya didapati berjalan secara baik. – KOSMO! ONLINE


Wanita terkilan tak sempat ucap terima kasih pada ‘rider’
Oleh KOSMO!

25 September 2022, 1:59 pm
PETALING JAYA – Hasrat seorang wanita untuk mengucapkan terima kasih kepada ‘rider’ yang membantu memberi laluan sewaktu dalam perjalanan ke hospital tidak kesampaian apabila lelaki itu meninggal dunia.
Menerusi sebuah video di TikTok, wanita yang menggunakan akaun @JajaED mahu mencari penghantar makanan tersebut kerana pernah membantunya pada 20 September lalu.
Walau bagaimanapun, wanita itu terkejut apabila dimaklumkan lelaki tersebut maut selepas terlibat dalam kemalangan baru-baru ini.
“Saya baru berniat hendak mencarinya. Dia membantu saya pada pukul 5, 20 September lalu. Saya sakit hendak bersalin, dia bantu membuka jalan untuk laluan kami.
“Ya Allah, mengigil saya apabila mendapat tahu dia adalah individu yang sama (membantu),” katanya.
Tinjauan Kosmo! di ruangan komen mendapati rata-rata pengguna turut berkongsi rasa sedih dan terharu dengan kebaikan yang pernah dilakukan oleh rider tersebut.

“Semoga kebaikan arwah menjadi inspirasi kepada kita. Semoga beliau juga ditempatkan dalam kalangan orang beriman,” kata Syukri.
“Subhanallah, meremang bulu roma apabila baca kebaikan yang arwah buat sebelum meninggal dunia. Semoga arwah tergolong dalam kalangan orang-orang yang mendapat syurga Allah,” kata Faseeha.
Difahamkan, ‘rider’ dikenali sebagai Rudi Hermawan Sumarno itu meninggal dunia dalam kemalangan di Jalan Muar-Segamat pada Khamis lalu. – KOSMO! ONLINE


Lawatan kerja PM ke UAE bermula esok
Oleh AMREE AHMAD

25 September 2022, 1:17 pm
PUTRAJAYA – Perdana Menteri, Datuk Seri Ismail Sabri Yaakob dijadualkan bertemu dengan pemimpin baharu tertinggi Emiriah Arab Bersatu (UAE), Sheikh Mohamed Zayed Al Nahyan.
Menurut kenyataan Wisma Putra, sesi perjumpaan di Istana Presiden di ibu kota Abu Dhabi itu antara program yang diatur bersempena lawatan kerja beliau ke negara itu bermula esok.
Ini pertemuan kali pertama setelah pelantikan baginda sebagai Presiden UAE ketiga pada 14 Mei lalu bagi menggantikan kekandanya, Almarhum Sheikh Khalifa Zayed Sultan Al Nahyan.
“Agenda perbincangan utama kedua-dua pemimpin itu termasuk penerokaan kerjasama dalam pelbagai bidang berpotensi yang mengukuhkan jalinan dua negara,” kata Wisma Putra hari ini.
Antaranya ialah bidang ekonomi digital, keselamatan makanan, pendigitalan pendidikan, tenaga yang boleh diperbaharui dan penyertaan Malaysia dalam Program Legasi Lima Tahun.
Mereka berdua ujar kenyataan itu, akan turut bertukar-tukar pandangan mengenai pelbagai isu serantau dan antarabangsa yang berkepentingan secara bersama serta ummah Islam.

Ismail Sabri juga akan mengunjungi Abu Dhabi National Oil Company dengan fokus utama prospek kerjasama dengan Petronas dalam sektor minyak dan gas serta tenaga diperbaharui.
Wisma Putra menambah bahawa lawatan Perdana Menteri pada kali ini akan turut diiringi oleh Timbalan Menteri Luar, Datuk Kamarudin Jaffar sendiri dan para pegawai kanan kerajaan.
“Lawatan ini penting bagi pengukuhan hubungan dan kerjasama antara Malaysia dan UAE kerana tahun lalu negara itu antara rakan dagang terbesar di rantau Asia Barat,” katanya.
UAE merupakan destinasi eksport kedua terbesar selain sumber import kedua paling besar bagi Malaysia dalam kalangan negara-negara di rantau berkenaan sepanjang tahun lepas.- KOSMO! ONLINE


Banjir: 14 kanak-kanak, 5 guru tadika terperangkap
Oleh KHAIRUL MOHD. ALI

25 September 2022, 1:45 pm
JOHOR BAHRU – Seramai 14 kanak-kanak sebuah tadika di Kampung Mohd. Amin di sini berdepan detik cemas selepas premis itu dinaiki air ekoran hujan lebat sejak awal pagi tadi.
Turut terperangkap adalah lima guru yang mengajar di tadika berkenaan.
Pegawai Bomba Kanan II, Nazarudin Yusof berkata, seramai tujuh anggota dari Balai Bomba dan Penyelamat Larkin bersama sebuah jentera dikejarkan ke lokasi kejadian selepas menerima panggilan pada pukul 9.30 pagi.
“Setibanya di lokasi, anggota bertindak menyelamat dan memindah mangsa yang terperangkap ke kawasan selamat iaitu di sebuah restoran makanan segera kira-kira 550 meter dari lokasi kejadian.
“Setelah memastikan keadaan selamat dan air surut, operasi ditamatkan pada pukul 10.45 pagi,” katanya dalam kenyataan, di sini hari ini.
Keadaan banjir di Johor Bahru hari ini.
Sementara itu, Ketua Pegawai Operasi (CEO) Ihsan Johor, Farah Faridah Baptist memberitahu, pihaknya turut turun padang bagi membantu menyelamatkan kanak-kanak yang terperangkap.

Katanya, kanak-kanak berusia dua hingga enam tahun itu dietakkan sementara di tadika sama cawangan Larkin.
Tambahnya, banjir kilat itu mencecah paras lutut. Tiada sebarang kecederaan atau kehilangan nyawa dilaporkan. – KOSMO! ONLINE


Tidak rela berpisah, lelaki ugut culik dan pukul bekas kekasih
Oleh AZMI NORDIN

25 September 2022, 1:01 pm
AMPANG JAYA – Tidak rela hubungan dengan teman wanita putus dan dihalang oleh bapa saudara, seorang lelaki bertindak mengugut mahu menculik dan memukul bekas kekasihnya.
Ugutan didakwa dibuat oleh suspek berusia 22 tahun yang menghubungi bapa saudara bekas teman wanitanya berusia 35 tahun yang menetap di sebuah pangsapuri di Lembah Jaya Selatan di sini, pada 15 September lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, bertindak atas laporan polis itu, sepasukan polis dari Bahagian Siasatan Jenayah Ibu pejabat Polis Daerah (IPD) Ampang Jaya menahan suspek di sebuah restoran di Taman Larkin Perdana, Johor Bahru kelmarin.
“Mereka berpisah sejak Disember 2020, namun suspek sering mengganggu dan mengugut bekas teman wanitanya yang berusia 20 tahun serta bapa saudara mangsa.
“Bapa saudara wanita terbabit membuat laporan polis di Balai Polis Pandan Indah kerana bimbang dengan keselamatan dirinya serta anak saudaranya,” katanya
Hasil siasatan mendapati, punca kejadian adalah perselisihan faham antara suspek dengan bekas teman wanitanya.

“Semakan rekod jenayah juga mendapati suspek tidak mempunyai rekod jenayah yang dikehendaki.
“Kes disiasat mengikut Seksyen 506 Kanun Keseksaan yang memperuntukkan hukuman penjara sehingga tujuh tahun atau denda, atau dengan kedua-duanya,” jelasnya. -KOSMO! ONLINE.


3,750 peruncit, pemborong dibenarkan tambah stok persiapan banjir
Oleh KAMALIZA KAMARUDDIN

25 September 2022, 1:09 pm
KUALA NERUS – Sebanyak 2,711 peruncit terpilih daerah (DDR) dan 1,039 pemborong terpilih daerah (DDW) di seluruh negara telah dikenal pasti untuk mendapat kebenaran menyimpan bekalan barangan keperluan asas melebihi 30 peratus daripada kuantiti dilesenkan sebagai persiapan menghadapi bencana banjir.
Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd. Yusof berkata, kebenaran khas itu akan berkuat kuasa pada bulan Oktober depan.
“Kesemua DDR dan DDW berkenaan boleh menyimpan bekalan tambahan 30 peratus supaya bekalan makanan penduduk di kawasan terjejas banjir tidak terputus.
“Sekiranya banjir lebih buruk berlaku, kita akan sentiasa menambah stok bekalan makanan dari semasa ke semasa mengikut penyelarasan dibuat bersama Agensi Pengurusan Bencana Negara (Nadma),” katanya di Seberang Takir di sini hari ini.
Terdahulu, beliau ditemui selepas meninjau Program Jualan Murah Keluarga Malaysia peringkat Dewan Undangan Negeri (DUN) Seberang Takir.
Dalam perkembangan sama, Azman berharap mana-mana pertubuhan bukan kerajaan (NGO) atau sukarelawan yang bakal terlibat misi bantuan banjir mendapatkan bekalan barangan di luar kawasan banjir.

Jelas beliau, ia bertujuan agar stok bekalan untuk penduduk setempat tidak terjejas ekoran pembekalan secara pukal oleh NGO dan sukarelawan berkenaan. – KOSMO! ONLINE


China hasilkan klon serigala artik pertama di dunia
Oleh KOSMO!

25 September 2022, 1:00 pm
BEIJING – Seekor serigala Artik  yang  diklon buat kali pertama oleh firma genetik berpangkalan di ibu kota China, Beijing, dilahirkan pada  Jun lalu, lapor portal berita MailOnline kelmarin.
Proses persenyawaan mengambil sel penderma daripada serigala Artik betina liar dan menggabungkannya dengan embrio yang ditanam di dalam seekor burung belang.
Ini menjadikan anak serigala klon bernama Maya itu berkongsi keturunan genetik dengan serigala purba bagi memastikan proses itu berjaya.
Firma Singogen Biotechnology menunggu Maya berumur 100 hari sebelum mengumumkan kelahirannya dengan harapan klon itu akan berada dalam keadaan sihat.
Spesies serigala Arktik tidak terancam seperti baka lain tetapi Singogen berharap dapat menggunakan kejayaan proses itu menjadi pendorong bagi menyelamatkan spesies lain yang berisiko mengalami kepupusan.
Walaupun ia merupakan kejayaan saintifik, pengklonan haiwan mengundang kontroversi kerana aktivis-aktivis menuduh bahawa haiwan yang terlibat terseksa semasa menjalani pembedahan yang diperlukan untuk mendapatkan sel penderma dan memindahkan embrio.

Satu lagi hujah menentang proses tersebut  adalah berkaitan moral kerana saintis-saintis  dianggap cuba mengambil alih peranan Tuhan dengan menghasilkan embrio tanpa menggunakan persenyawaan.
Sisi lain bagaimanapun percaya bahawa pengklonan haiwan adalah salah satu cara untuk menyelamatkan spesies di ambang kepupusan.
Serigala itu dicipta melalui teknik  sama seperti biri-biri Dolly iaitu  mamalia pertama yang diklon di Scotland pada tahun 1996 menerusi pemindahan nuklear sel somatik.
Buat masa ini, Maya dikatakan berada dalam keadaan sihat dan mempamerkan tingkah laku seperti anak serigala Artik lain.
Pengurus besar Sinogene Biotechnology, Mi Jidong memberitahu bahawa pihaknya memulakan kerjasama penyelidikan dengan Harbin Polarland untuk mengklon serigala Artik pada 2020.
“Selepas dua tahun, akhirnya, serigala Artik berjaya diklon. Ia adalah kes pertama seumpamanya di dunia,” kata Jidong. – Agensi


DBKL tangkap ular berhampiran Kompleks Pertama
Oleh KOSMO!

25 September 2022, 12:50 pm
PETALING JAYA – Seekor ular sawa berjaya ditangkap oleh Skuad Penyelamat Dewan Bandaraya Kuala Lumpur (DBKL) pada pagi ini.
DBKL dalam satu hantaran berkata, pihaknya menerima aduan daripada orang awam bahawa terdapat seekor ular sawa di celah himpunan pokok di pagar keselamatan berhampiran Kompleks Pertama.
“Skuad Penyelamat DBKL telah bergegas ke lokasi bagi menangkap ular tersebut demi keselamatan awam.
“Ular telah berjaya ditangkap dan DBKL mengucapkan terima kasih kepada pihak awam yang melaporkan,” katanya di sini hari ini.
Menurut hantaran itu katanya, tindakan pantas orang awam melaporkan perkara itu juga amat membantu kerana kawasan tersebut merupakan kawasan tumpuan awam. – KOSMO! ONLINE


Merungut makanan tak sedap, pemilik kedai buat laporan polis
Oleh KOSMO!

25 September 2022, 12:33 pm
PETALING JAYA – Tindakan seorang pemilik restoran membuat laporan polis terhadap seorang pelanggan kerana tidak berpuas hati dengan kualiti makanan yang dijualnya mendapat perhatian orang ramai.
Kejadian itu berlaku apabila seorang wanita memuat naik sebuah video menunjukkan sebungkus nasi goreng pattaya yang dibeli di sebuah restoran di Mergong, Kedah menggunakan aplikasi tempahan makanan.
“Kita tempah nasi goreng pattaya harga RM13 (termasuk caj penghantaran), tengoklah dapat nasi macam mana.
“Macam untuk orang sakit pun ada, macam ini ke harga nasi RM9.50?,” kata wanita tersebut.
Dia turut menunjukkan rupa nasi goreng yang sebahagian besarnya sudah pun dimakan.
Sedar akan reaksi negatif yang diterima daripada video itu, pemilik restoran berkenaan tampil ke depan bagi mempertahankan kedainya.

Lebih memeranjatkan lagi, pemilik restoran itu juga memaklumkan telah membuat laporan polis terhadap wanita tersebut kerana telah merosakkan reputasi restorannya.
“Saya dah pun melakukan laporan polis. Saya tak pasti sama ada dia tahu atau tidak atau sengaja buat tak tahu dia telah pun mengganggu, mengancam dan merosakkan reputasi kedai saya.
“Jika hal ini berterusan saya akan ‘proceed’ ke ‘next step’ (ke langkah seterusnya),” katanya dalam video yang turut dimuat naik di TikTok.
Tinjauan di ruang komen mendapati, rata-rata pengguna menegur kedua-kedua individu berkenaan dan menasihatkan agar masalah itu diselesaikan dengan baik.
“Dua-dua pihak aku tak setuju dengan tindakan mereka. Dua-dua ‘over’, kakak itu pun ada masa buat video. Kalau dah geram sangat, pergilah kedai itu sendiri dan minta yang baharu,” kata Fit.
“Pasal pelanggan ‘complain’ pun buat laporan? Itu sebab berniaga makanan kena belajar habis dulu. Adat berniaga kena terima baik buruk, usahakan lagi jaga kualiti masakan,” kata Miey. – KOSMO! ONLINE


Budak 8 tahun ‘diajak’ naik kereta lelaki tak dikenali depan sekolah
Oleh TOREK SULONG

26 September 2022, 10:43 pm
PASIR PUTEH – Seorang murid tahun dua berdepan detik cemas apabila dia dipercayai diajak empat lelaki yang tidak dikenalinya untuk menaiki sebuah kereta semasa berada di depan sekolah di Selising di sini semalam.
Kejadian dikatakan berlaku kira-kira pukul 4.30 petang semasa kanak-kanak berusia lapan tahun itu sedang menunggu ibunya untuk menjemput pulang dari sekolah.
Bapa kanak-kanak itu, Ahmad Ismail, 57, berdasarkan cerita anaknya, salah seorang lelaki memaklumkan kepadanya bahawa saya dan isteri tidak datang menjemput kerana pergi ke klinik.
Menurutnya, cemas apabila disapa oleh individu tidak dikenali, anaknya terus bertindak dengan melarikan diri masuk semula ke dalam sekolah.
“Dia sempat melihat empat lelaki itu, namun tidak pasti kereta yang dinaiki mereka. Saya amat bersyukur kerana dia bertindak pantas dengan masuk semula ke dalam sekolah. Alhamdulillah, dia selamat.
“Saya membuat pendedahan ini bertujuan untuk memberi kesedaran khususnya ibu bapa agar cakna terhadap anak-anak. Saya tidak menyalahkan sesiapa dalam kes ini,” katanya ketika ditemui pemberita di sini hari ini.

Menurutnya, dia sentiasa mengingatkan anak kelima daripada enam beradik itu agar tidak mengikut orang yang tidak dikenali terutamanya semasa pulang dari sekolah.
Katanya, dia bersyukur apabila anaknya mendengar nasihat itu sekali gus dapat mengelakkan daripada berlaku kejadian culik.
Sementara itu, Ketua Polis Daearah Pasir Puteh, Superintendan Zaizul Rizal Zakaria ketika dihubungi berkata, tiada sebarang laporan dibuat berhubung kes itu setakat ini.
Menurutnya, sebarang berita yang boleh mecetuskan kebimbangan orang ramai perlu disemak dengan teliti dan disahkan dengan pihak polis terlebih dahulu.
“Saya nasihatkan orang ramai tidak menyebarkan menularkan berita tidak sahih yang menimbulkan kegusaran orang ramai menerusi media sosial. Sebaliknya terus melaporkan kepada polis jika ada kesahihan kejadian itu,” katanya.
Tambah Zaizul Rizal, individu yang menyebarkan berita tidak berasas boleh didakwa mengikut Seksyen 504 Kanun Keseksaan atau Seksyen 233 Akta Komunikasi dan Multimedia.
Terdahulu, tular satu hantaran di Facebook milik seorang lelaki yang memaklumkan bahawa anaknya nyaris menjadi mangsa culik di sebuah sekolah di Pasir Puteh.
Keadaan itu sekali gus menyebabkan orang ramai bimbang apabila banyak cubaan culik kanak-kanak berlaku sejak akhir-akhir ini. – KOSMO! ONLINE


Lelaki ganti teman wanita semasa persidangan online
Oleh KOSMO!

26 September 2022, 9:00 pm
JAKARTA – Sebuah klip video tular di media sosial Indonesia memaparkan tindakan seorang lelaki yang sanggup memakai tudung demi menggantikan teman wanitanya yang tidak dapat menghadiri pertemuan secara onlie, lapor laman berita Suara.com.
Video itu dimuat naik dalam akaun Instagram @storywatsaap.
Lelaki itu dilihat memakai sehelai tudung, bercermin mata dan mengenakan pelitup muka ketika menyertai pertemuan di aplikasi Zoom.
Dia menggantikan teman wanitanya supaya kehadiran gadis itu direkodkan.
“Digantikan oleh ayang di Zoom,” demikian kapsyen pada video tersebut.
Video itu mendapat perhatian netizen dalam ruangan komen.

“Saya sangka Yanti ternyata Yanto,” kata seorang netizen.
“Yang penting jangan bersuara,” komen netizen lain. – Agensi


Pemergian Yusuf al-Qaradawi kehilangan besar buat umat Islam
Oleh AMREE AHMAD

26 September 2022, 8:58 pm
PUTRAJAYA- Dunia Islam hari ini dikejutkan dengan pemergian tokoh ulama terkenal, Prof. Dr. Syeikh Yusuf Abdullah al-Qaradawi yang meninggal dunia di Doha, Qatar dalam usia 96 tahun.
Berita kematian Tokoh Maal Hijrah peringkat kebangsaan dalam kategori antarabangsa pada 2009 itu dimaklumkan Datuk Dr. Zulkifli Mohamad al-Bakri menerusi laman sosial rasminya tadi.
Menerusi hantaran menjelang waktu azan Maghrib tadi, bekas Mufti Wilayah Persekutuan itu turut berkongsi cita-cita asal ulama kelahiran Mesir tersebut untuk menjadi Syeikh Al-Azhar.
Bagaimanapun, impian allahyarham tidak kesampaian apabila tiada berpeluang untuk dilantik ke jawatan tersohor universiti Islam berpengaruh sunni yang sudah berusia 1,050 tahun itu.
“Selamat jalan wahai Syeikhul Ummah. Pemergianmu ditangisi dunia dan seisinya. Moga bersua satu hari nanti di negeri yang abadi,” katanyaz
Dalam hantaran itu, Zulkifli turut memuat naik kulit muka depan buku siri Tokoh Pendakwah Islam berjudul ‘Syeikh Dr. Yusuf Al-Qaradawi: Siapakah Beliau?’ yang ditulisnya ketika berkhidmat sebagai mufti.

Ia merupakan hasil petikan daripada artikel beliau sendiri yang pernah disiarkan Pejabat Mufti Wilayah Persekutuan menerusi slot Bayan Linnas Siri 6 mengenai kisah hidup ulama tersebut.
Allahyarham yang aktif menulis lebih 120 judul buku sepanjang hayatnya dianggap sebagai ulama kontemporari dalam kalangan empat mazhab utama ulama ahli sunnah wal jamaah.
Hujahnya turut dijadikan rujukan ramai ulama seluruh dunia termasuk paling popular di negara ini iaitu Al Halal wal Haram fil Islam yang telah diterjemahkan ke bahasa Melayu pada 1993.
Dilahirkan di Saft Turab, Mesir pada 9 September 1926, graduan Universiti Al-Azhar pada 1952 itu bagaimanapun sering dilabel sebagai kontroversi oleh dunia Barat yang anti-Islam.
Beliau yang kemudian menghabiskan hidupnya di Qatar selepas berhijrah ke negara itu turut menyandang pelbagai jawatan dalam Kesatuan Ulama Sedunia dan Liga Islam Sedunia. – KOSMO! ONLINE.


Bertengkar sebab tak puas hati isu pesanan air
Oleh NOR SHAFAWATI YUP

26 September 2022, 10:54 pm
SEREMBAN – Sebuah video tular di media sosial Twitter memaparkan kejadian pertengkaran melibatkan beberapa individu di sebuah restoran di Temiang di sini yang dipercayai berpunca daripada rasa tidak puas hati seorang pelanggan.
Ketua Polis Daerah Seremban, Asisren Komisioner Nanda Maarof berkata, pada pukul 3 petang hari ini telah tular video berdurasi 36 saat tersebut dimuat naik oleh pemilik akaun Twitter @nanmanjoi8715.
“Pertengkaran berlaku disebabkan oleh pelanggan seorang lelaki tidak berpuas hati dengan pengurus restoran mengenai pesanan air yang telah diambil oleh pekerjanya.
“Pertengkaran tersebut telah dileraikan oleh orang awam yang berada di tempat kejadian,” katanya dalam kenyataan di sini hari ini.
Jelas Nanda, hasil siasatan mengenai video yang tular itu mendapati kejadian di sebuah restoran di Temiang di sini berlaku lebih kurang pukul 2.30 pagi, 25 September 2022 (semalam).
“Bagaimanapun, untuk makluman pihak restoran dan pelanggan tersebut tidak membuat sebarang laporan polis sehingga hari ini,” katanya. – KOSMO! ONLINE.


Rakyat Tunisia protes kemiskinan, kekurangan bahan makanan
Oleh KOSMO!

26 September 2022, 10:00 pm
TUNIS, TUNISIA – Beratus-ratus penduduk sebuah kawasan kejiranan miskin di Tunisia melancarkan protes semalam kerana  membantah kemiskinan, kenaikan kos serta masalah kekurangan bahan makanan, lapor akhbar Arab News.
Tunjuk perasaan itu  meningkatkan tekanan terhadap kerajaan pimpinan Presiden Kais Saied.
Tunisia  kini bergelut untuk memulihkan ekonominya ketika rasa tidak puas hati rakyat meningkat selepas kadar inflasi mencecah hampir sembilan peratus. Kedai-kedai di negara itu pula kekurangan bahan makanan kerana tidak mampu membayar import yang mahal.
Negara Afrika Utara itu juga berada di tengah-tengah krisis politik yang teruk sejak Saied merampas kuasa eksekutif tahun lalu dan membubarkan Parlimen dalam tindakan yang digelar pembangkang sebagai rampasan kuasa.
Di daerah miskin Douar Hicher di  Tunis, sebilangan peserta tunjuk perasaan mengangkat buku roti ke udara sambil bersorak: “Di mana Kais Saied?”
Ada antara mereka bertindak membakar tayar.

Selain itu, terdapat juga peserta tunjuk perasaan yang melaungkan slogan: “Di mana gula?”
Masalah kekurangan bekalan makanan semakin buruk di Tunisia dengan rak-rak di pasar raya dan kedai roti terbiar kosong. Ia menambah rasa tidak puas hari dalam kalangan rakyat yang sukar mendapat bekalan gula, susu, majerin, minyak masak dan beras.
Beberapa video yang dikongsikan di media sosial memaparkan berpuluh-puluh pelanggan berebut untuk mendapatkan satu kilogram gula di pasar.
Tunisia yang mengalami krisis kewangan terburuknya sedang berusaha mendapatkan pinjaman Tabung Kewangan Antarabangsa (IMF) bagi menyelamatkan ekonomi daripada terus lumpuh. – Agensi


Lelaki mengaku bersalah bunuh, makan buah zakar pasangan
Oleh KOSMO!

26 September 2022, 11:00 pm
WASHINGTON – Seorang lelaki etnik pribumi di Michigan, Amerika Syarikat (AS) mengaku menikam seorang lelaki separuh umur yang ditemuinya menerusi aplikasi temu janji Grindr sebelum memotong dan memakan buah zakar mangsa, lapor laman berita RT semalam.
Mark David Latunski, 52, mengaku bersalah di mahkamah pada Khamis lalu atas tuduhan membunuh dan mencacatkan mayat Kevin Bacon, 25, dua tahun selepas peguamnya mengemukakan rayuan bahawa anak guamnya tidak waras.
Perbicaraan pada bulan depan akan menentukan sama ada Latunski disabitkan dengan jenayah pembunuhan dengan atau tanpa niat.
Walaupun tertuduh berdepan hukuman penjara seumur hidup, peguamnya lebih mengutamakan kesan perubahan rayuan oleh anak guamnya.
Latunski dan Bacon dipadankan di Grindr sebelum bertemu di rumah tertuduh untuk janji temu.
Tertuduh mendakwa mangsa memberitahu bahawa dia ingin membunuh diri. Latunski kemudian ingin membantu Bacon ‘menghilang’ dengan menggunakan sebilah pisau.

Apabila Bacon menyuruh tertuduh melakukannya, dia menikam mangsa di belakang leher dan mengelar kerongkongnya. Dia kemudian menggantung mangsa secara terbalik dan memotong buah zakarnya menggunakan pisau.
“Latunski berkata bahawa dia selalunya memakan tiram dari Rocky Mountain tetapi memutuskan untuk bertukar kepada buah zakar Bacon,” demikian keterangan Detektif Polis Negeri Michigan, Sarjan  James Moore.
Mayat Bacon ditemui di ruang bawah tanah rumah Latunski di kawasan perbandaran Bennington beberapa hari selepas mereka bertemu. Polis mendakwa tertuduh turut terlibat dengan jenayah lain. – Agensi